Joyce Aryee (2013)\nJoyce Rosalind Aryee, a wɔsan frɛ no "Auntie Joyce", yɛ kan Ghanani amanyɔsɛmni, ɔsɔfo ne oguadini. Aryee yɛ obi a wonim no sɛ woasom Ghana bɛboro mfe 40 wɔ aban ne nnwuma kuw ahorow mu. Ɔyɛ kan Ghana Chamber of Mines soafo, na na ɔyɛ Afrikani bea a odi kan a onyaa saa hokwan no. Ɔsan nso akura aban mu hokwan ahorow fi PNDC aban bere so. Sesei, ɔyɛ asɔre a ɛne Salt and Light Ministries soafo.\n1 Kan Asetena ne Sukuukɔ\n3 Abasobode ne Abodin\n4 Nhoma a Wɔakyerɛw\nKan Asetena ne Sukuukɔ\nNe maame yɛ Fanteni, na ne papa nso fi Ga. Mmofra nnan, ɔtɔ so mmienu. Ne mfe a edi kan mu no, Aryee ne n'abusua na na ɛte wɔ Suntreso, Kumasi, baabi a ɔfii ne school ase wɔ Methodist Primary School ne Methodist Middle School. Akyiri yi, ɔkɔɔ Achimota School, na ɔde abodin BA (Hons) wɔ Brofo kasa mu na ewie University of Ghana, Legon. Dr. Charles Wereko-Brobby na na ɔyɛ Aryee kunu.\nEfi 1982 besi 1985, na Aryee yɛ Minister of Information ma PNDC. Efi 1985 to 1987, na ɔyɛ Minister of Education, na efi 1987-88, na ɔyɛ Minister of Local Government. Efi 1988 besi 2001, na ɔyɛ Minister of Democracy in the Office of the Prime Minister, na efi 1993 to 2001 nso, na ɔyɛ Member of the National Defence Council. Aryee ne asɔre a ɛne Salt and Light Ministries soafo. Ɔsan nso hwɛ n'adwuma a ɛne Joyce Aryee Consult a ɛyɛ Management and Communication ho nsɛm adwuma Ɔka akuw ahorow ho sɛ adwumakuw no mpanyinfo te sɛ Kinross Chirano Gold Mine, Mentoring Women Ghana, ne Roman Ridge School Academy. Aryee hwɛ nnwonto kuw a ɛwɔ Ghana, a ɛne Harmonious Chorale so.\nAbasobode ne Abodin\nAryee nyaa Aban Abasobɔde a Ɛso a Ɛto so Mmienu, nea wɔfrɛ no The Companion of the Order of the Volta wɔ 2006 esiane som a ɔsom Ghana. Chartered Institute of Marketing, Ghana nso ama no abasobɔde a ɛne Marketing Woman of the Year wɔ 2007 mu, na African Leadership on Certr for Economic Development nso ama no African Female Business Leader of the Year Award wɔ 2009 mu. Aryee ka Ghana Institution of Engineers Anuonyamfo Kuw ho, na onyaa ne Honarary Doctorate abasobɔde fii University of Mines and Technology esiane ne mmoa kesɛ paa ma sikakɔkɔɔ a wotu ho nkɔso.\nAchimota Sukuu no sukuufo atenae a ɛtɔ so 17 no, wɔtoo no din, 'Rev Joyce R. Aryee House', esiane ne atuhoama som na ne man ne ne mmoa ma ne sukuu a ɔkɔe.\nNhoma a Wɔakyerɛw\nAryee ne Samuel Koranteng-Pipim na ɛkyerɛw nhoma, "The Transformed Mind".\nRetrieved from "https://tw.wikipedia.org/w/index.php?title=Joyce_Aryee&oldid=20108"\nThis page was last edited on 13 December 2019, at 22:16.


Bible No—Nhoma a Wɔde Bɔ Bra\nƆwɛn-Aban—Nea Adesua Nsɛm Wom | December 1, 2000\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Hiligaynon Hungarian Icelandic Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Shona Silozi Slovak Slovenian Spanish Sranantongo Swahili Swedish Tagalog Thai Tswana Turkish Twi Ukrainian Urdu Vietnamese Zulu\n“ONYANKOPƆN asɛm wɔ nkwa, na ahoɔden wɔ mu, na ano yɛ nnam sen nkrante anofanu biara, . . . na ɛyɛ koma nsusuwii ne adwene temmufo.” (Hebrifo 4:12) Akyinnye biara nni ho sɛ sɛnea wɔakyerɛkyerɛ nea Onyankopɔn Asɛm betumi ayɛ mu yi ma ɛda adi pefee sɛ Bible no sen nhoma pa bi ara kwa.\nObi a ɔkyerɛw nyamesom ho nsɛm ka ma emu da hɔ yiye sɛ: “Emu nsɛm no hia yɛn te sɛ mframa a yɛhome.” Afei ɔde kaa ho sɛ: “Sɛ wususuw nneɛma a yɛn ani gyina ne hia a yehia ayaresa nnɛ no ho, na wugyina so kenkan Bible no a, nea efi mu ba no yɛ nwonwa.” Te sɛ kanea a ɛhyerɛn yiye no, Bible no kyerɛkyerɛ nnɛyi asetra mu nsɛnnennen pii mu.—Dwom 119:105.\nNokwarem no, nyansa a wɔada no adi wɔ Bible mu no betumi akyerɛ yɛn adwene kwan, aboa yɛn ma yɛadi ɔhaw ahorow ho dwuma, ama yɛn asetra atu mpɔn, na ama yɛn nyansa a yɛde begyina tebea horow a yɛrentumi nsakra no ano. Nea ehia sen biara no, Bible no boa yɛn ma yehu Onyankopɔn, na yɛdɔ no.\nNhoma a Ɛma Yenya Atirimpɔw\nBible no Kyerɛwfo, Yehowa Nyankopɔn ‘nim yɛn akwan nyinaa.’ Onim yɛn honam fam, nkate fam, ne yɛn honhom fam ahiade sen sɛnea yɛn mpo yenim. (Dwom 139:1-3) Ofi nyansam de hye to baabi a nnipa betumi ayɛ ade akodu pefee. (Mika 6:8) Ntease wom sɛ yɛbɛhwɛ ate anohyeto ne akwankyerɛ ahorow a ɛtete saa no ase na yɛasua sɛ yɛde bɛbɔ yɛn bra. Odwontofo no ka sɛ nhyira ne onipa a ‘Yehowa mmara sɔ n’ani.’ “Nea ɔyɛ nyinaa bewie yiye.” (Dwom 1:1-3) Akyinnye biara nni ho sɛ ɛfata sɛ yɛhwehwɛ hokwan a ɛte saa mu.\nMaurice, sukuu kyerɛkyerɛni a onyin ama wagyae adekyerɛ no gye di bere nyinaa sɛ Bible no kura abakɔsɛm ne nkyerɛkyerɛ a ɛsom bo. Nanso, na n’adwenem yɛ no naa wɔ honhom mu a wofi kyerɛwee no ho. Bere a Maurice tiee nea enti a Onyankopɔn de N’asɛm a wɔakyerɛw maa nnipa ho nkyerɛkyerɛmu wiei akyi no, ɔhwehwɛɛ Bible nkɔmhyɛ ahorow mu. Bere a na ɔyɛ aberante no, osuaa tete abakɔsɛm, ayɛsɛm nhoma, adebɔ ho nyansahu, ne asase ho nsɛm. Ogye tom sɛ na obu ne ho nyansafo araa ma na ɛyɛ den sɛ obegye nhwɛso ahorow a ɛkyerɛ sɛ Bible no yɛ nokware no atom. “Asetra pa, ahonyade ne asetra mu anigye akyidi a enkosi hwee no sum me afiri. Awerɛhosɛm ne sɛ, na minnim nneɛma pa ne nokwasɛm a ɛwɔ nhoma a ɛsen biara a wɔakyerɛw pɛn mu no ho hwee.”\nBere a Maurice a mprempren wadi mfirihyia 70 refa asɛm a ɛfa Yesu ho a oyi kyerɛɛ ɔsomafo Toma aka asɛm no, ofi anisɔ mu ka sɛ: “Wɔama me nsa aka ‘apirakuru a ɛrepram mogya’ a ebeyi adwenem naayɛ biara a mewɔ wɔ Bible ho sɛ ɛnyɛ nokware no afi m’adwenem.” (Yohane 20:24-29) Sɛnea ɔsomafo Paulo ka ma ɛfatae no, Bible no ma komam nsɛm da adi, na ɛma asetra nya atirimpɔw. Ɛyɛ nhoma a wɔde bɔ bra ampa.\nEsiesie Asetra a Ɔhaw Wom\nBible no san de afotu a ɛboa nkurɔfo ma wogyae subammɔne akyidi ma. Daniel tumi gyaee suban a ɛho ntew a ɛne sigaretnom, ne afei apontow gyegyeegye ase kɔ ne asanom bebrebe. (Romafo 13:13; 2 Korintofo 7:1; Galatifo 5:19-21) Nokwasɛm ne sɛ, sɛ́ obi begyae suban a ɛte saa koraa na wahyɛ “onipa foforo” no gye mmɔdenbɔ ankasa. (Efesofo 4:22-24) Daniel ka sɛ: “Na ɛyɛ den, esiane sɛ yɛnyɛ pɛ nti.” Nanso, otumi gyaee. Ɛnnɛ, Daniel kenkan Onyankopɔn Asɛm da biara, na ɛma ɔbɛn Yehowa.\nBere a na ɔrenyin no, na Daniel wɔ obu kɛse ma Bible bere nyinaa—ɛwom sɛ wankenkan da de, nanso—na ɔbɔ Onyankopɔn mpae anadwo biara. Nanso na aka biribi. Na onni anigye. Nsakrae bae bere a ohuu Onyankopɔn din wɔ Bible mu bere a edi kan koraa no. (Exodus 6:3; Dwom 83:18) Ɛno akyi no, na ɔde Yehowa din bɔ mpae, na ne mpaebɔ bɛyɛɛ n’ankasa ne nsɛm a na ɔka. “Yehowa bɛyɛɛ obi a ɔbɛn me sen biara, na ɔda so ara yɛ m’adamfo paa.”\nAnsa na ɔresua Bible no, na Daniel nni daakye ho anidaso biara. Ɔka sɛ: “Enhia nimdeɛ pii na ama obi ahu nea ɛrekɔ so wɔ wiase. Na misuro ma enti na mebɔ mmɔden sɛ mede adwuma bɛkyekyere me ho na afi me tirim.” Afei obehui sɛ Onyankopɔn bɛma atɛntrenee aba ama nnipa nyinaa wɔ asase a watew so so, faako a nnipa betumi anya asomdwoe a enni awiei wɔ anigye mu. (Dwom 37:10, 11; Daniel 2:44; Adiyisɛm 21:3, 4) Mprempren, Daniel wɔ anidaso ankasa. Nkɛntɛnso pa a Bible anya wɔ ne so yi ama wanya asetra ho adwempa.\nƐboa Ma Yedi Nkate mu Ɔhaw So\nBere a George maame wui no na wadi mfirihyia ason. Na sɛ ɔrekɔda anadwo a na osuro sɛ ade renkye no. Afei ɔkenkan nea Yesu kae wɔ owu ne owusɔre ho no: “Dɔn no reba a wɔn a wɔwɔ ada mu nyinaa bɛte [Yesu] nne, na wɔafi adi.” Yesu nsɛm a ɔkae sɛ: “Mene sɔre ne nkwa; nea ogye me di no, sɛ wawu po a, obenya nkwa” no nso hyɛɛ no den. (Yohane 5:28, 29; 11:25) Na nsɛm a ɛte saa no tɔ asom, na na ntease wom na ɛma awerɛkyekye. George ka sɛ: “Ɛnyɛ sɛ nokware yi kanyan adwene nko na mmom ɛka koma nso.”\nNa Daniel a yɛadi kan aka ne ho asɛm no nso wɔ nneɛma a eyi no hu. Ne maame ankasa antumi antete no, enti ɔne nkurɔfo pii trae. Bere nyinaa na ɔte nka sɛ ɔyɛ ɔhɔho ma enti n’ani gyinae sɛ obenya ahobammɔ wɔ abusua a ɔdɔ wom mu. Awiei koraa no, onyaa nea na ɔhwehwɛ no denam Bible a osuae so. Daniel ne Yehowa Adansefo Kristofo asafo no bɛbɔe na ɔbɛkaa honhom fam abusua, faako a ɔtee nka sɛ afoforo gye no tom na wɔdɔ no, ho. Nokwarem no, Bible so wɔ mfaso wɔ ɔkwan a ɛfa so yɛ adwuma na ɛma akomatɔyam no mu.\nKae sɛ Yehowa hu nea ɛwɔ yɛn komam na onim nea yɛrehwehwɛ. Onyankopɔn ‘hwehwɛ koma mu,’ na ɔma ‘obiara sɛ n’akwan te.’—Mmebusɛm 21:2; Yeremia 17:10.\nAfotu a Ɛso Wɔ Mfaso Ma Abusua Asetra\nƐdefa nnipa ntam abusuabɔ ho no, Bible de afotu a mfaso wɔ so ma. George ka sɛ: “Yɛne yɛn ho yɛn ho ani a enhyia ne yɛn adwene a enhyia wɔ nsɛm ho no ne nneɛma a ɛhaw adwene sen biara wɔ asetram.” Ɔkwan bɛn so na odi ho dwuma? “Sɛ mete nka sɛ obi wɔ biribi tia me a, mede afotu tẽẽ a ɛwɔ Mateo 5:23, 24: ‘Wo ne wo nua no nkɔbom’ no di dwuma. Nokwasɛm a ɛyɛ sɛ mitumi ka ntease a anyɛ adwuma no ho asɛm no sow aba. Mitumi te nka sɛ mewɔ Onyankopɔn asomdwoe a Bible ka ho asɛm no. Ɛyɛ adwuma. Na mfaso wɔ so yiye.”—Filipifo 4:6, 7.\nSɛ okunu ne ɔyere adwene nhyia wɔ biribi ho a, ehia sɛ wɔn baanu nyinaa ‘yɛ ntɛm tie, na wɔyɛ nyaa kasa, na wɔyɛ nyaa fa abufuw.’ (Yakobo 1:19) Afotu a ɛte saa boa ma nkitahodi tu mpɔn. George de ka ho sɛ: “Sɛ mede afotu a ɛne sɛ mennɔ me yere te sɛ me ho no di dwuma a, mihu so mfaso ntɛm ara. Ɛma ɛyɛ mmerɛw ma no sɛ obebu me.” (Efesofo 5:28-33) Yiw, Bible no kyerɛkyerɛ yɛn sɛnea yebegye yɛn mfomso atom adi yɛn ankasa sintɔ ahorow ho dwuma, ne sɛnea yebenya afoforo de ho koma.\nAfotu a Ɛnsakra\nƆhene nyansafo Salomo kae sɛ: “Fa wo koma nyinaa bata [Yehowa, NW] ho, na mfa wo ho ntweri wo nhumu. Hu no w’akwan nyinaa mu, na ɔno na ɔbɛteɛ w’akwan.” (Mmebusɛm 3:5, 6) Hwɛ sɛnea saa nsɛm no sua nanso emu dɔ!\nBible no wɔ nkɛntɛnso pa. Ɛboa wɔn a wɔdɔ Onyankopɔn ma wɔbɔ wɔn bra ma ɛne n’apɛde hyia na wonya anigye wɔ ‘Yehowa mmara so a wɔnantew’ mu. (Dwom 119:1) Ɛmfa ho sɛnea yɛn nsɛm tebea te no, afotu ne akwankyerɛ a yehia no wɔ Bible mu. (Yesaia 48:17, 18) Kenkan no da biara da, dwennwen nea wokenkan no ho, na fa di dwuma. Ɛbɛma w’adwenem ada hɔ na ɛbɛdan akɔ nneɛma a ɛho tew na edi mũ so. (Filipifo 4:8, 9) Ɛnyɛ sɛnea wobɛbɔ wo bra anya mu anigye nkutoo na wubesua, na mmom sɛnea wobɛdɔ nkwa Mafo no nso.\nƐdenam ɔkwan a ɛte saa akyi a wubedi so no, Bible bɛyɛ—sɛnea ɛte wɔ nnipa ɔpepem pii fam no—nea ɛsen nhoma pa bi ara kwa. Ɛbɛyɛ nhoma a wɔde bɔ bra ankasa!\nBible betumi ahyɛ wo bo a woasi sɛ wubedi subammɔne bi so no mu den\nBible kyerɛkyerɛ wo sɛnea wobɛbɛn Onyankopɔn\nShare Share Bible No—Nhoma a Wɔde Bɔ Bra\nw00 12/1 kr. 5-7\nBible No—Wɔakyerɛ Ho Anisɔ Aka Ahyɛ\nYehowa Ma Ne Nkurɔfo Homebea\nYehowa Ma Nea Wabrɛ Tumi\nSo Wodɔ Yehowa Nkae Nsɛm Kɛse?\nSɛnea Wubetumi Afa Nnamfo\n“Munnim Nea Ɛbɛba Ɔkyena”\nSo Ɛsɛ Sɛ Wugye Di?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 1, 2000\nShare Share ƆWƐN-ABAN—NEA ADESUA NSƐM WOM December 1, 2000\nƆWƐN-ABAN—NEA ADESUA NSƐM WOM December 1, 2000


Yesaia 63 | Intanɛt So Bible| Wiase Foforɔ Nkyerɛaseɛ\nYehowa betua aman no so ka (1-6)\nYehowa daa n’adɔe adi tete (7-14)\nAhonu mpaebɔ (15-19)\n63 Hena na ofi Edom+ reba yi,Nea ɔhyɛ ataade a ɛhyerɛn* fi Bosra+ reba,Nea n’ataade yɛ fɛ, Na ɔde tumi mmoroso reyi akyẽa yi?“Ɛyɛ me, Nea ɔkasa trenee mu, Nea ɔwɔ tumi kɛse a ɔde gye nkwa no.” 2 Adɛn nti na w’ataade ayɛ kɔɔ,Na adɛn nti na w’ataade te sɛ obi a otiatia amoa a wokyĩ nsã wom mu yi?+ 3 “Me nko ara na mitiatiaa amoa a wokyĩ nsã wom no mu. Ná ɔmanfo no mu biara nka me ho. M’abufuw mu na mitiatiaa wɔn so,Na m’anibere mu na mitiatiaa wɔn so.*+ Wɔn mogya bɔ petee me ntaade muMaa me ntaade nyinaa mu sɛee. 4 Ɛda a mede betua bɔne so ka no,+ masi ho gyinae wɔ me komam,Na afe a mede begye me nkurɔfo no adu. 5 Mehwɛe, nanso na ɔboafo biara nni hɔ;Ɛyɛɛ me nwonwa sɛ obiara ammɛboa. Enti me basa na egyee me nkwa,*+Na m’ankasa m’abufuw na ɛboaa me. 6 Mitiatiaa amanaman so m’abufuw mu,Mema wɔnom m’abufuw bowee,+Na mihwiee wɔn mogya guu fam.” 7 Mɛka Yehowa dɔ a enni huammɔ akyerɛ,Nneɛma a Yehowa ayɛ a ɛfata ayeyi no.Mɛka akyerɛ, esiane nea Yehowa ayɛ ama yɛn no nyinaa nti,+Nneɛma pa bebree a wayɛ ama Israel fi,Sɛnea ne mmɔborɔhunu ne ne dɔ bebrebe a enni huammɔ te no. 8 Na ɔkae sɛ: “Wɔyɛ me man ampa, mma a wɔrenni huammɔ.”*+ Enti ɔbɛyɛɛ wɔn Agyenkwa.+ 9 Bere a wɔn ho hiahiaa wɔn no, ne ho hiahiaa no.+ Na ɔno ara ne bɔfo* gyee wɔn.+ Ne dɔ ne n’ahummɔbɔ nti, ogyee wɔn,+Na ɔmaa wɔn so turuu wɔn tete mmere no nyinaa.+ 10 Nanso wɔtew atua+ na wɔmaa ne honhom kronkron no werɛ howee.+ Enti ɔdan bɛyɛɛ wɔn tamfo,+Na ɔko tiaa wɔn.+ 11 Na wɔkaee tete mmere no,N’akoa Mose bere so: “Nea oyii wɔn ne ne nguan so ahwɛfo+ fii po mu no wɔ he?+ Na nea ɔde Ne honhom kronkron hyɛɛ ne mu no wɔ he?+ 12 Nea ɔmaa Ne basa a ɛwɔ anuonyam no dii Mose nsa nifa so kɔe,+Na ɔpaee nsu no mu wɔ wɔn anim+De gyee din+ a ɛwɔ hɔ daa no wɔ he? 13 Nea ɔma wɔnantew nsu a ɛrebu fa so* muSɛnea ɔpɔnkɔ nantew sare so,Na wɔanhintiw no, ɔwɔ he? 14 Sɛnea mmoa sian kɔ asaasetraa so kɔhome no,Saa ara na Yehowa honhom ma wɔhomee.”+ Saa na wudii wo man animDe gyee din a anuonyam wom maa wo ho.+ 15 Fi soro hwɛ,Fi wo tenabea kronkron a ɛwɔ anuonyam* hɔ na hwɛ. W’ahokeka ne w’ahoɔden kɛse,W’ayamhyehye+ ne wo mmɔborɔhunu+ no wɔ he? Woatwe afi me ho. 16 Wone yɛn Agya;+Ebia Abraham nnim yɛnNa ebia Israel renkae yɛn,Nanso wo, Yehowa, wone yɛn Agya. Wo din ne yɛn Gyefo+ fi tete. 17 O Yehowa, adɛn nti na woma yɛman fi w’akwan so? Adɛn nti na woma yɛn koma pirim na yensuro wo yi?+ Wo nkoa nti san bra,Mmusua a wɔyɛ w’agyapade nti.+ 18 Ebedii wo man kronkron no nsam bere tiaa bi. Yɛn atamfo atiatia wo tenabea kronkron so.+ 19 Bere tenten ni, yɛayɛ sɛ nnipa a wunnii yɛn so da,Te sɛ wɔn a wɔmfaa wo din mfrɛɛ wɔn da.\n^ Ebetumi nso akyerɛ, “ɛbere kɔɔ.”\n^ Anaa “mewɔw wɔn.”\n^ Anaa “de nkonim brɛɛ me.”\n^ Anaa “wɔrenni atoro.”\n^ Anaa “ɔbɔfo a ogyina n’anim; n’anim bɔfo.”\n^ Anaa “nsu a emu dɔ.”\n^ Anaa “fɛfɛɛfɛ.”


KENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Latvian Lingala Lithuanian Luo Malagasy Myanmar Ngabere Norwegian Nzema Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nSɛ ɔsom bi adi wo huammɔ a, ebetumi ayɛ den ama wo sɛ wubenya ɔsom foforo bi mu awerɛhyem. Nanso nya gyidi sɛ ɔsom bi wɔ hɔ a wubetumi de wo werɛ ahyɛ mu. Bere a Yesu wɔ asase so no, ɔboaboaa asuafo anokwafo bi ano, na ɔkyerɛkyerɛɛ wɔn ma wɔde Onyankopɔn mmara yɛɛ adwuma. Ɛnnɛ yi nyinaa, ebinom wɔ hɔ a wɔayi wɔn yam sɛ wɔde Kristo mmara bɛbɔ wɔn bra; enti Kristofo papa wɔ hɔ. Ɛhe na wɔwɔ?\nEstelle a n’asɛm wɔ nhoma yi fã foforo no kae sɛ: “Me ne Yehowa Adansefo suaa ade ansa na merete Bible no ase. Mifii ase no, ankyɛ na metee Yohane 8:32 ase. Ɛhɔ kan sɛ: ‘Mubehu nokware no, na nokware no bɛma moade mo ho.’”\nRay nso, yɛaka ne ho asɛm dedaw. Asɛm bi a ɔkae ne sɛ: “Me ne Yehowa Adansefo suaa ade, na mibehui sɛ amane a nnipa hu no mfi Onyankopɔn. Mihui sɛ biribi pa bi nti na Onyankopɔn ama amanehunu ho kwan, na obeyi afi hɔ nnansa yi ara. Ɛno maa m’ani gyei paa.”\nNnipa dodow no ara abrabɔ aporɔw, enti ɛyɛ den paa sɛ yɛbɛbɔ bra pa. Nanso ɛno nkyerɛ sɛ yɛrentumi. Nnipa pii hia mmoa na wɔate Bible ase de mu nsɛm abɔ wɔn bra. Ɛno nti sɛ wokɔ wiase baabiara a, Yehowa Adansefo ne nnipa mpempem pii yɛ Bible adesua kwa. Nnawɔtwe biara, nhyehyɛe yi boa nkurɔfo ma wohu nea Bible kyerɛkyerɛ ankasa, na ɛma wɔbɛn wɔn Bɔfo no; afei nso ɛma wonya anigye wɔ asetena mu. *\nBisa Yehowa Adansefo ma wɔnkyerɛ wo nea enti a wɔwɔ awerɛhyem sɛ wɔn som no yɛ papa\nSɛ wuhyia Yehowa Adansefo a, bisa wɔn ma wɔnkyerɛ wo nea enti a wɔwɔ awerɛhyem sɛ wɔn som no yɛ papa. Pɛɛpɛɛ wɔn nkyerɛkyerɛ mu na hwɛ sɛnea wɔbɔ wɔn bra sɛ ɛte sɛn. Afei wo ara hwɛ sɛ ɔsom bi wɔ hɔ a wubetumi de wo werɛ ahyɛ mu anaa.\n^ nky. 5 Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? Yehowa Adansefo na wontintimii.\nText Baabi a wubetumi atwe nneɛma akenkan ƆWƐN-ABAN July 2013 | Wubetumi De Wo Werɛ Ahyɛ Ɔsom Mu?


20 Ɛno akyi no, Moabfo+ ne Ammonfo+ ne nnipa bi a wofi Amonimfo+ mu bae sɛ wɔne Yehosafat rebɛko.+ 2 Na nkurɔfo bɛka kyerɛɛ Yehosafat sɛ: “Dɔm kɛse bi fi po no afam wɔ Edom+ reba wo so, na wɔabedu Hasason-Tama a ɛne En-Gedi.”+ 3 Eyi maa ehu kaa Yehosafat,+ na ɔde sii n’ani so sɛ ɔbɛhwehwɛ Yehowa.+ Enti ɔkae sɛ Yuda nyinaa nni mmuada.+ 4 Afei ɔboaboaa Yudafo ano, na wokobisaa Yehowa.+ Yuda nkurow nyinaa mu na wofi bae sɛ wɔrebebisa Yehowa.+ 5 Ɛnna Yehosafat sɔre gyinaa Yuda ne Yerusalem asafo no anim wɔ Yehowa fie+ adiwo foforo+ no anim, 6 na ɔkae sɛ:+ “O Yehowa, yɛn agyanom Nyankopɔn,+ ɛnyɛ wone ɔsoro Nyankopɔn,+ na ɛnyɛ wo na wudi amanaman ahenni nyinaa so?+ Ɛnyɛ wo nsam na tumi ne kɛseyɛ wɔ a obiara ntumi nnyina w’anim?+ 7 O yɛn Nyankopɔn,+ ɛnyɛ wo na wopam asase yi sofo fii wo man Israel anim+ na wode asase no maa+ wo dɔfo+ Abraham asefo sɛ wɔntena so daa? 8 Wɔbɛtenaa so, na wosii kronkronbea wɔ hɔ maa wo din,+ na wɔkae sɛ, 9 ‘Sɛ mmusu+ bi anaa nkrante anaa atemmu bɔne anaa ɔyaredɔm+ anaa ɔkɔm+ ba yɛn so a, ma yennyina ofie yi anim+ ne w’anim (efisɛ wo din+ wɔ ofie yi so), na yensũ mfrɛ wo yɛn ahohia mu, na tie yɛn na gye yɛn.’+ 10 Ammonfo+ ne Moabfo+ ne Seir+ bepɔw sofo a Israel fi Egypt asase so reba no, woamma wɔantow anhyɛ wɔn asase so na mmom wɔdan fii wɔn ho a wɔansɛe wɔn+ no, 11 hwɛ, nea wɔde retua yɛn ka+ ne sɛ wɔreba ha abɛpam yɛn afi agyapade a wode ama yɛn no so.+ 12 O yɛn Nyankopɔn, enti woremmu wɔn atɛn?+ Yɛn de, yenni ahoɔden biara a yɛde begyina dɔm kɛse a wɔaba yɛn so yi anim,+ na yenhu nea yɛnyɛ mpo;+ wo na yɛn ani da wo so.”+ 13 Saa bere no na Yudafo nyinaa gyinagyina Yehowa anim;+ wɔne wɔn mmofra,+ wɔn yerenom ne wɔn mma nyinaa. 14 Na Yahasiel a ɔyɛ Sakaria ba, Benaia ba, Yeiel ba, Matania ba, Lewini a ofi Asaf+ mma mu no, Yehowa honhom+ kaa no wɔ asafo no mu. 15 Na ɔkae sɛ: “Yuda ne Yerusalemfo nyinaa ne Ɔhene Yehosafat, monyɛ asõ! Nea Yehowa reka akyerɛ mo ni, ‘Munnsuro,+ na mommmɔ hu dɔm kɛse yi nti; efisɛ ɔko no nyɛ mo ko, na ɛyɛ Onyankopɔn dea.+ 16 Ɔkyena munsian nkɔ wɔn so. Wɔnam Sis aforoe hɔ reforo ba; na mobɛkɔ akɔto wɔn wɔ subon no awiei wɔ Yeruel sare no anim. 17 Ɛnyɛ mo na mobɛko.+ Munkogyinagyina hɔ, monyɛ komm+ na monhwɛ sɛnea Yehowa begye mo nkwa.+ O Yuda ne Yerusalem, munnsuro, na mommmɔ hu.+ Ɔkyena mumfi adi nkɔ wɔn so, na Yehowa bedi mo akyi.’”+ 18 Ɛhɔ ara na Yehosafat bɔɔ ne mu ase de n’anim butuw fam,+ na Yudafo ne Yerusalemfo nyinaa nso bɔɔ wɔn mu ase Yehowa anim, na wɔkotow Yehowa.+ 19 Ɛnna Lewifo+ a wɔyɛ Kohat+ ne Kora+ asefo no sɔree, na wɔde nne kɛse paa yii Yehowa, Israel Nyankopɔn no ayɛ.+ 20 Na wɔsɔree anɔpahema siim kɔɔ Tekoa+ sare so.+ Bere a wɔrekɔ no, Yehosafat sɔre gyinaa hɔ kae sɛ: “O Yuda ne Yerusalemfo nyinaa, muntie me!+ Munnya Yehowa mo Nyankopɔn mu gyidi+ na mo ase atim. Munnya n’adiyifo mu gyidi+ na asi mo yiye.” 21 Bio nso, ɔne ɔman no tuu agyina+ yiyii nnwontofo+ maa Yehowa na oyiyii wɔn a wɔhyehyɛ ntade kronkron+ de yi no ayɛ,+ na wodii akofo+ no anim kae sɛ: “Munyi Yehowa ayɛ,+ na n’adɔe wɔ hɔ daa.”+ 22 Bere a wofii ahurusi dwom ne ayeyi no ase no, Yehowa maa mmarima kɔtɛw+ Ammonfo, Moabfo, ne Seir bepɔw sofo a wɔreba Yuda so no, na wɔbobɔɔ wɔn ho.+ 23 Enti Ammonfo ne Moabfo no tow hyɛɛ Seir+ bepɔw sofo no so, na wɔsɛee wɔn maa wɔn ase tɔree; wɔsɛee Seirfo wiei no, obiara boaa ne nua ma wokunkum wɔn ho wɔn ho.+ 24 Na Yuda de, wɔkɔɔ ɔwɛn aban a ɛwɔ sare so no so.+ Bere a wɔdan wɔn ani hwɛɛ dɔm no, hwɛ, na wɔn afunu gugu fam+ a obiara amfi mu amfi. 25 Enti Yehosafat ne ne nkurɔfo no bɛfow wɔn ho asade+ no, na wohuu nneɛma ne ntade ne anwenne a ɛsom bo pii wɔ wɔn ho; woyiyi fae kosii sɛ wɔantumi ansoa bio.+ Nnansa na wɔde fow nneɛma no, efisɛ na ɛdɔɔso. 26 Da a ɛto so anan no, wɔboaboaa wɔn ano wɔ Beraka tataw so, na ɛhɔ na wohyiraa Yehowa.+ Ɛno nti na wɔfrɛɛ hɔ+ Beraka Tataw so de besi nnɛ. 27 Afei Yehosafat dii Yuda ne Yerusalem mmarima no nyinaa anim, na wosiim de ahurusi baa Yerusalem efisɛ Yehowa ma wodii wɔn atamfo ho ahurusi.+ 28 Enti wɔde asanku+ ne asankuten+ ne ntorobɛnto+ baa Yehowa fie+ wɔ Yerusalem. 29 Bere a asase no so ahenni nyinaa tee sɛ Yehowa ako atia Israel atamfo no, Onyankopɔn ho hu+ tɔɔ wɔn so.+ 30 Enti asomdwoe baa Yehosafat ahenni mu, na ne Nyankopɔn maa no ɔhome afã nyinaa hyiae.+ 31 Na Yehosafat+ toaa so dii Yuda so hene. Obedii ade no, na wadi mfe aduasa anum, na odii hene mfe aduonu anum wɔ Yerusalem. Ne maame din de Asuba+ a ɔyɛ Silhi babea. 32 Na ɔhene no nantew ne papa Asa akwan so,+ na wamman amfi ho, na ɔyɛɛ nea ɛteɛ Yehowa ani so.+ 33 Sorɔnsorɔmmea+ no nko na amfi hɔ; ná ɔman no nso nsiesiee wɔn koma mmaa wɔn agyanom Nyankopɔn.+ 34 Yehosafat ho nsɛm a aka, ne mfiase kosi n’awiei, wɔakyerɛw ne nyinaa wɔ Hanani+ ba Yehu+ nsɛm mu wɔ Israel Ahene Nhoma+ no mu. 35 Eyinom akyi no, Yuda hene Yehosafat de ne ho kɔbɔɔ Israel hene Ahasia+ a ɔyɛɛ amumɔyɛde+ no. 36 Ɔne no ka boom yeyɛɛ ahyɛn a wɔde bɛkɔ Tarsis,+ na wɔyeyɛɛ ahyɛn wɔ Esion-Geber.+ 37 Nanso Maresani Dodawahu ba Elieser hyɛɛ nkɔm tiaa Yehosafat sɛ: “Sɛ́ wode wo ho akɔbɔ Ahasia+ nti, Yehowa nso bɛsɛe wo nnwuma.”+ Enti ahyɛn no sɛesɛee,+ na antumi ankɔ Tarsis.+


Psalmen 129 HTB - Nnwom 129 ASCB\n1“Wɔahyɛ me so pii firi me mmɔfraase,\n2“Wɔahyɛ me so pii firi me mmɔfraase,\nnanso wɔntumi nnii me so nkonim.\n3Fentemfoɔ afentem mʼakyi\nayɛ wɔn nkofie atentene.\n4Nanso Awurade yɛ ɔteneneeni;\nWatwitwa amumuyɛfoɔ nhoma afiri me ho.”\nmfa animguaseɛ nsane wɔn akyi.\n6Ma wɔnyɛ sɛ ɛserɛ a ɛwɔ ɔdan atifi,\nɛnnyini na ahye;\n7Ɛremma otwafoɔ nya biribi wɔ ne nsam,\nna deɛ ɔboaboa ano nso renya hwee nʼabasa so.\n8Mma wɔn a wɔtwam hɔ nnka sɛ,\nyɛhyira mo wɔ Awurade din mu.”\nASCB : Nnwom 129


Забур 144 CARS - Nnwom 144 AKCB\n1Nkamfo nka Awurade, me Botan,\nnea ɔma me nsa akodi ho ntetewee,\nne me nsateaa ma ɔsa.\n2Ɔyɛ mʼadɔe Nyankopɔn ne mʼabandennen,\nme bammɔ ne me gyefo,\nme kyɛm a mewɔ guankɔbea wɔ no mu,\nɔno na ɔka nnipa hyɛ mʼase.\n3Awurade, hena ne onipa a wʼani ku no ho\nonipa ba a wudwen ne ho yi?\n4Onipa te sɛ ɔhome;\nne nna te sɛ sunsuma a ɛretwa mu.\n5Awurade, fi ɔsoro hɔ na sian bra fam;\nfa wo nsa ka mmepɔw, na emfi wusiw.\n6Soma anyinam na bɔ atamfo no hwete;\nto wo mmɛmma no ma wonguan.\n7Teɛ wo nsa fi ɔsoro bra fam;\ngye me na yi me\nfi nsu akɛse ho,\nfi ananafo nsam,\n8wɔn a atoro ayɛ wɔn anom ma,\nna wɔn nsa nifa yɛ nnaadaa.\n9Onyankopɔn, mɛto dwom foforo ama wo;\nmɛto dwom wɔ sanku a ahama du gu so so ama wo,\n10ama Ɔbaako a ɔde nkonimdi ma ahemfo,\nna ogye ne somfo Dawid fi afoawerɛmfo ano.\n11Gye me na yi me fi\nwɔn a atoro ayɛ wɔn anom ma\n12Afei yɛn mmabarima mmerantebere mu\nbɛyɛ sɛ afifide a wɔahwɛ so yiye,\nna yɛn mmabea bɛyɛ sɛ adum\na wɔasen de asiesie ahemfi.\n13Yɛn asan bɛyɛ amaama;\naduan ahorow biara bɛba so.\nYɛn nguan dodow so bɛto mpem mpem,\nwɔn so bɛto mpem du du wɔ yɛn mfuw so;\n14yɛn anantwi bɛtwe nnesoa duruduru.\nyɛrenkɔ nkoasom mu,\nna agyaadwotwa remma yɛn mmɔnten so.\n15Nhyira nka nnipa a ɛbɛba mu saa ama wɔn.\nNhyira nka nnipa a wɔn Nyankopɔn ne Awurade.\nAKCB : Nnwom 144


أيوب 7 NAV - Hiob 7 ASCB\n1“Asase so som nyɛ den mma onipa anaa?\nNe nkwa nna nte sɛ ɔpaani deɛ?\n2Sɛdeɛ akoa ani gyina anwummerɛ sunsumma,\nanaasɛ ɔpaani ho pere no nʼakatua ho no,\n3saa ara na wɔatwa abosome hunu ato me hɔ,\nne anadwo a ɔhaw wɔ mu ama me.\n4Sɛ meda a, medwene bisa sɛ, ‘Ɛberɛ bɛn na adeɛ bɛkye?’\nNanso anadwo twam nkakrankakra, na mepere kɔsi ahemadakye.\n5Asonsono ne aporɔporɔ ahyɛ me honam ma,\nme honam asɛe na ɛrefiri nsuo.\n6“Me nna kɔ ntɛm sene ɔnwomfoɔ akurokurowa,\nna ɛkɔ awieeɛ a anidasoɔ biara nni muo.\n7Ao Onyankopɔn, kae sɛ me nkwanna te sɛ ahomeɛ;\nna merennya anigyeɛ bio da.\n8Ani a ɛhunu me seesei renhunu me bio;\nmobɛhwehwɛ me, nanso na menni hɔ bio.\n9Sɛdeɛ omununkum yera na ɛtu korɔ no,\nsaa ara na deɛ ɔkɔ damena mu no nsane mma bio.\n10Ɔrensane mma ne fie da biara da;\nnʼatenaeɛ renkae no bio.\n11“Ɛno enti meremmua mʼano;\nmɛfiri me honhom ahoyera mu akasa,\nmɛfiri me kra ɔyea mu anwiinwii.\n12Meyɛ ɛpo anaa aboa kɛseɛ a ɔwɔ ebunu mu anaa,\nna mode me ahyɛ ɔwɛmfoɔ nsa yi?\n13Sɛ medwene sɛ menya awerɛkyekyerɛ wɔ me mpa so,\nna mʼakonwa adwodwo mʼanwiinwii ano a,\n14ɛno mpo na wode adaeɛso yi me hu\nna wode anisoadehunu hunahuna me,\n15ɛno enti mepɛ akɔmfohyɛ ne owuo,\nsene me onipadua yi.\n16Memmu me nkwa; mentena ase afebɔɔ.\nMonnyaa me; na me nna nka hwee.\n17“Ɔdasani ne hwan a ne ho hia wo sei,\nna wʼani ku ne ho,\n18na wohwehwɛ ne mu anɔpa biara\nna wosɔ no hwɛ ɛberɛ biara?\n19Worenyi wʼani mfiri me so da,\nanaasɛ worennyaa me ɛberɛ tiawa bi mpo anaa?\n20Sɛ mayɛ bɔne a, ɛdeɛn na mayɛ woɔ,\nAo adasamma so wɛmfoɔ?\nAdɛn enti na watu wʼani asi me soɔ?\nMayɛ adesoa ama wo anaa?\n21Adɛn enti na wonkata me mmarato so\nna womfa me bɔne nkyɛ me?\nƐrenkyɛre biara, mɛda mfuturo mu.\nWobɛhwehwɛ me nanso na menni hɔ bio.”\nASCB : Hiob 7


Adɛn Nti na Ɛsɛ sɛ Wokenkan Bible?\nKENKAN WƆ Afrikaans Albanian American Sign Language Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Basque Batak (Karo) Batak (Toba) Bengali Betsimisaraka (Southern) Bicol Bislama Bulgarian Cambodian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Czech Sign Language Dangme Danish Drehu Dutch Ecuadorian Sign Language Efik English Estonian Ewe Fijian Finnish Fon French Ga Georgian German German Sign Language Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Italian Sign Language Japanese Javanese Kabiye Kabuverdianu Kachin Kannada Karen (S'gaw) Kazakh Khakass Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mingrelian Mizo Mongolian Myanmar Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Pomeranian Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quichua (Chimborazo) Quichua (Imbabura) Rarotongan Romanian Romany (Vlax, Russia) Ronga Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Talian Tamil Tandroy Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Tswana Turkish Tuvaluan Twi Tzeltal Tzotzil Ukrainian Umbundu Urdu Urhobo Uruund Uzbek Valencian Venda Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zulu\n“Ná ɛyɛ me sɛ Bible mu yɛ den; mekenkan koraa a merente ase.”—Jovy\n“Ná ɛyɛ me sɛ emu nyɛ dɛ.”—Queennie\n“M’ani bɔ Bible so a, na ɛrehunahuna me. Ɛso dodo.”—Ezekiel\nNea ebinom aka afa Bible ho ni. Wo nso ɛ? Biribi saa aba wo tirim pɛn? Bible akenkan ayɛ nnipa pii adesoa. Nanso, fa no sɛ woabehu sɛ wokenkan Bible a ebetumi ama w’ani agye, na w’abrabɔ nso bɛyɛ papa. Anka worenkan? Na sɛ wuhu sɛ akwan bi wɔ hɔ a wubetumi afa so akenkan ama ayɛ wo dɛ nso ɛ? Wopɛ sɛ wuhu nea Bible betumi ayɛ ama wo?\nEbinom akenkan Bible anya so mfaso paa. Wo deɛ ma yɛnhwɛ nea wɔwɔ ka.\nAberante bi de Ezekiel. Wadi mfe 20 ne kakra. Nea ɔkae ni: “Kan no, na m’abrabɔ ayɛ sɛ obi a ɔreka kar nso onnim baabi pɔtee a ɔrekɔ. Seesei Bible a mekenkan nti, mahu baabi a m’ani kyerɛ wɔ abrabɔ mu. Afotu pa pii wɔ Bible mu a ebetumi aboa me biribiara mu.”\nAbabaa bi a ɔde Frieda nso adi boro mfe 20. Ɔkaa sɛ: “Ná menka mmara koraa. Ɛreyɛ ara ni na me bo afuw. Nanso Bible akenkan ama masua sɛ mɛhyɛ me ho so. Ama seesei memfa nneɛma nhaw me ho bio, enti manya nnamfo pii.”\nƆbaa bi a ɔde Eunice adi bɛyɛ mfe 50. Ɔno nso asɛm ni: “Bible akenkan nti, ade rekye a ade resa yi nyinaa na me suban reyɛ fɛ. Ɛresesa me paa.”\nNnipa a yɛaka wɔn ho asɛm yi ne nnipa mpempem pii ahu sɛ, wode Bible akenkan hyɛ wo ho a, w’ani rentan wɔ abrabɔ mu. (Yesaia 48:17, 18) Bible akenkan so mfaso dɔɔso. Ebi ne sɛ (1) ɛbɛma woasi gyinae pa, (2) wubenya nnamfo pa, (3) worenteetee wɔ abrabɔ mu, na (4) ne nyinaa akyi wubehu Onyankopɔn yiye paa. Wompɛ wei na wopɛ dɛn? Afotu a ɛwɔ Bible mu no fi Onyankopɔn hɔ enti sɛ wode yɛ adwuma a, wo nsa rensi fam da. Onyankopɔn deɛ, ontuu fo bɔne da. Bere nyinaa otu fo pa.\nNea ehia ara ne sɛ wobɛfa wo Bible, na woahyɛ ase akenkan. Dɛn na wobɛyɛ na Bible akenkan ayɛ wo dɛ?\nShare Share Adɛn Nti na Ɛsɛ sɛ Wokenkan Bible?\nText Baabi a wubetumi atwe nneɛma akenkan ƆWƐN-ABAN Wobɛyɛ Dɛn Anya Bible Akenkan So Mfaso?\nAudio Baabi a wubetumi atwe nneɛma abɔ atie ƆWƐN-ABAN Wobɛyɛ Dɛn Anya Bible Akenkan So Mfaso?\nShare Share ƆWƐN-ABAN Wobɛyɛ Dɛn Anya Bible Akenkan So Mfaso?\nWobɛyɛ Dɛn Anya Bible Akenkan So Mfaso?\nƆWƐN-ABAN Wobɛyɛ Dɛn Anya Bible Akenkan So Mfaso?


Wɔtetee Ayuo Homeda | Yesu Asetena\nKENKAN WƆ Amharic Arabic Armenian Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Isoko Japanese Jula Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Macedonian Malagasy Maltese Mauritian Creole Maya Moore Myanmar Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Cuzco) Romanian Russian Samoan Sango Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tatar Thai Tigrinya Tshiluba Turkish Turkmen Tuvaluan Twi Tzotzil Ukrainian Uruund Uzbek Vietnamese Wallisian Waray-Waray\nWɔtetee Ayuo Homeda\nMATEO 12:1-8 MARKO 2:23-28 LUKA 6:1-5\nASUAFO NO TETEE AYUO HOMEDA\nYESU YƐ “HOMEDA WURA”\nYesu ne n’asuafo no sii kwan so de wɔn ani kyerɛɛ Galilea atifi fam. Wɔnam no wɔkɔfaa ayufuo bi mu, na saa bere no nso na bere a wɔde twa ayuo adu. Ná kɔm de n’asuafo no, enti wɔtetee ayuo no bi wee. Nanso na ɛyɛ Homeda, na na Farisifo no rehwɛ nea ɛrekɔ so.\nWobɛkae a, na ɛnkyɛe koraa na Yudafo bi yɛɛ sɛ wɔbɛkum Yesu wɔ Yerusalem, efisɛ na wɔte nka sɛ wabu Homeda so. Afei deɛ wɔde wɔn ani sii n’asuafo no so bɔɔ wɔn sobo. Wɔka kyerɛɛ Yesu sɛ: “Hwɛ! W’asuafoɔ no reyɛ deɛ mmara mma kwan sɛ wɔyɛ no homeda.”—Mateo 12:2.\nFarisifo no faa no sɛ, sɛ obi tete ayuo posa wɔ ne nsam a, ɛte sɛ nea wakɔ afuo mu akɔtwa ayuo abɛporo. (Exodus 34:21) Homeda no, na ɛwɔ hɔ sɛ anka wɔde bɛdwodwo wɔn ho na wɔde asom Onyankopɔn, nanso nea obi yɛ a ɛkyerɛ sɛ wayɛ adwuma no, Farisifo no hyehyɛɛ ho mmara, na ɛno de ahokyere bae. Yesu maa nhwɛso de kyerɛɛ sɛ wɔn adwene no ntene, efisɛ na ɛnyɛ Yehowa Nyankopɔn pɛ ne sɛ Homeda mmara no de ahokyere bɛbrɛ ne nkurɔfo.\nNhwɛso baako a Yesu mae ne Dawid ne ne mmarima deɛ no. Bere bi a kɔm dee wɔn no, wɔkɔɔ ahyiae ntomadan no mu kɔdii paanoo a ɛsi Yehowa anim no. Saa paanoo no, sɛ wɔyiyi fi Yehowa anim na wɔde foforo gu hɔ a, asɔfo no nko ara na na wɔtumi di. Nanso sɛnea tebea no kɔyɛe nti, bere a Dawid ne ne mmarima no dii no, wɔanto mmara.—Leviticus 24:5-9; 1 Samuel 21:1-6.\nYesu maa nhwɛso foforo sɛ: “Monkenkanee wɔ Mmara no mu sɛ asɔfoɔ a wɔwɔ asɔrefie hɔ homeda no bu homeda no sɛ dahunu a wɔnni ho fɔ?” Nea na Yesu repɛ akyerɛ ne sɛ, Homeda mpo duru a, na asɔfo no kum mmoa de bɔ afɔre, na na wɔyɛ nnwuma foforo nso wɔ asɔrefie hɔ. Afei Yesu kaa sɛ: “Mese mo sɛ deɛ ɛso sene asɔrefie no wɔ ha.”—Mateo 12:5, 6; Numeri 28:9.\nYesu san de Kyerɛwnsɛm no sii n’asɛm so sɛ: “Sɛ mohunuu deɛ asɛm yi, ‘Mepɛ mmɔborɔhunu na ɛnyɛ afɔrebɔ’ no kyerɛ a, anka moammu wɔn a wɔn ho nni asɛm no fɔ.” Afei ɔde sɔɔ so sɛ: “Homeda Wura ne Onipa Ba no.” Nea na Yesu reka ho asɛm ne asomdwoe a ɛbɛba wɔ ne mfirihyia apem Ahenni mu no.—Mateo 12:7, 8; Hosea 6:6.\nƐfiri tete na Satan de nnipa ayɛ nkoa, na basabasayɛ ne akokoakoko de ahokyere pii abrɛ wɔn. Enti nnipa hia ahotɔ. Sɛ Kristo fi ase di hene a, ɛbɛyɛ Homeda kɛse; ɔhaw nyinaa to bɛtwa, efisɛ ɔbɛma nnipa ahome.\nSobo bɛn na Farisifo no bɔɔ Yesu asuafo no? Adɛn nti na wɔde saa sobo no bɔɔ wɔn?\nDɛn na Yesu kae a ɛma ɛdaa adi sɛ Farisifo no adwene ntene?\nDɛn na ɛma Yesu yɛ “Homeda Wura”?


Adɛn nti na ɛsɛ sɛ wobɔ Onyankopɔn Mpae? Nneɛma Bɛn Na Yɛbɛtumi Abɔ Ho Mpae?\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Batak (Toba) Bengali Bislama Bulgarian Cakchiquel (Western) Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chol Chuvash Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Garifuna Georgian German Greek Guarani Gujarati Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Igbo Iloko Indonesian Isoko Italian Japanese Javanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mixe Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wallisian Wayuunaiki Xhosa Yoruba Zapotec (Isthmus) Zulu\nNea Enti a Onyankopɔn Pɛ sɛ Yɛbɔ No Mpae\nOnyankopɔn pɛ sɛ ɔfa yɛn adamfo.\nNkɔmmɔbɔ ma adamfoɔ sɔ. Onyankopɔn nso pɛ sɛ yɛyɛ ne nnamfo paa, enti ɔpɛ sɛ yɛne no bɔ nkɔmmɔ. Ɔka sɛ: “Mobɛfrɛ me, na mobɛba abɛbɔ me mpaeɛ, na mɛtie mo.” (Yeremia 29:12) Sɛ wobɔ Onyankopɔn mpae a, ‘wobɛbɛn no na ɔno nso bɛbɛn wo.’ (Yakobo 4:8) Bible ma yɛhu sɛ: “Yehowa bɛn wɔn a wɔfrɛ no nyinaa.” (Dwom 145:18) Sɛ yɛbɔ Onyankopɔn mpae bere nyinaa a, ɛma yɛne no yɛ nnamfo paa.\n“Yehowa bɛn wɔn a wɔfrɛ no nyinaa.”—Dwom 145:18\nOnyankopɔn pɛ sɛ ɔboa wo.\nYesu kaa sɛ: “Mo mu hwan koraa na ne ba bisa no paanoo a ɔde boɔ bɛma no? Anaasɛ ɔbisa no apataa a, ɔde ɔwɔ bɛma no? Enti sɛ [monim] sɛdeɛ moma mo mma akyɛdeɛ pa a, hwɛ mprɛ dodoɔ ara a mo Agya a ɔwɔ soro no de nnepa bɛma wɔn a wɔbisa no no!” (Mateo 7:9-11) Enti, Onyankopɔn pɛ sɛ wobɔ no mpae efisɛ, ‘ɔdwene wo ho’ na ɔpɛ sɛ ɔboa wo. (1 Petro 5:7) Ɔka mpo sɛ fa wo haw bɛto n’anim. Bible ka sɛ: “Monnnwennwene biribiara nnha mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim adeɛ nyinaa mu.”—Filipifoɔ 4:6.\nWɔde ɔsom duaa nnipa mu.\nAnimdefo a wɔhwehwɛ nnipa asetena ho nsɛm mu ahu sɛ nnipa mpempem pii te nka sɛ ɛsɛ sɛ wɔbɔ mpae. Ebinom a wɔnnye Onyankopɔn nni ne wɔn a wɔntumi nhu sɛ Onyankopɔn wɔ hɔ no mpo ahu sɛ mpaebɔ ho hia. * Wei kyerɛ sɛ nnipa wɔ honhom fam ahiadeɛ anaa wɔde ɔsom adua yɛn mu. Yesu kaa sɛ: “Anigyeɛ ne wɔn a wɔnim wɔn honhom mu ahiadeɛ.” (Mateo 5:3) Ɔkwan baako a yɛbɛtumi afa so anya saa ahiadeɛ no ne sɛ, yɛbɛbɔ Onyankopɔn mpae daa.\nOnyankopɔn pɛ sɛ yɛbɔ no mpae. Sɛ yɛbɔ no mpae a, mfaso bɛn na yɛbɛnya?\n^ nky. 8 Afe 2012 mu no, wɔyɛɛ nhwehwɛmu bi wɔ United States, na wɔhuu sɛ, sɛ yɛyi nnipa a wɔnnye Onyankopɔn nni ne wɔn a wɔntumi nhu sɛ Onyankopɔn wɔ hɔ bɛyɛ 10 a, anyɛ hwee koraa no, wɔn mu baako bɔ mpae pɛnkoro bosome biara.—Pew Research Center.\nNneɛma Bɛn na Yɛbɛtumi Abɔ Ho Mpae?\nBible kyerɛ sɛ yɛbɛtumi abɔ biribiara a ɛfa yɛn asetena ho mpae. Nneɛma a yɛbɛtumi abɔ ho mpae no bi ni:\nYɛn Bɔne a Yɛbɛka “Mekaa me bɔne kyerɛɛ wo, na mankata me mfomsoɔ so.”—Dwom 32:5.\nAseda “Ɛyɛ sɛ yɛda Yehowa ase.”—Dwom 92:1.\nAyeyi “Mɛhyira Yehowa berɛ nyinaa; n’ayeyie rempa m’anom da.”—Dwom 34:1.\nAkwankyerɛ “Ma mennante wo mmara nsɛm kwan so, ɛfiri sɛ ɛno na m’ani gye ho.”—Dwom 119:35.\nAhoɔden “Dane w’ani kyerɛ me, na dom me. Ma w’akoa ahoɔden.”—Dwom 86:16.


1 Beresosɛm 29 AKCB - Matteus 29 LB\nAsɔredan No Si Ho Akyɛde\n1Afei, Ɔhene Dawid dan nʼani kyerɛɛ ɔmanfo no kae se, “Me babarima Salomo a Onyankopɔn ayi no sɛ onni Israel so sɛ ɔhene foforo no da so yɛ abofra a onni osuahu biara. Adwuma a ɛda nʼanim no so, na Asɔredan a obesi no nyɛ dan hunu bi. Ɛyɛ Awurade Nyankopɔn no ankasa de. 2Mede nea mitumi yɛ biara adi dwuma, maboaboa nea matumi anya nyinaa ano ama me Nyankopɔn Asɔredan no si. Mprempren, sikakɔkɔɔ, dwetɛ, kɔbere mfrafrae, nnade ne nnua ne apopobibiri abo ne aboɔden abo, aboɔden agude ne abo pa ne abohemaa ahorow nyinaa pii wɔ hɔ. 3Na esiane me ho a mede ama me Nyankopɔn Asɔredan no nti, mede mʼankasa sikakɔkɔɔ ne dwetɛ bɛboa ɔdan no si. Eyinom bɛka adansi no ho nneɛma a maboaboa ano ama asɔredan kronkron no ho. 4Mama Ofir sikakɔkɔɔ a ɛboro nsania ani tɔn ɔha ne dumien ne dwetɛ a wɔahoa ho nsania ani tɔn ahannu aduosia abien a wɔde begu adan no afasu anim, 5ne sikakɔkɔɔ ne dwetɛ nnwuma a aka a adwumfo no bɛyɛ no. Afei, hena na obeyi ne yam de nʼayɛyɛde ama Awurade nnɛ?”\n6Na abusua ntuanofo, Israel mmusuakuw ntuanofo, asahene ne asraafo mpanyimfo ne ɔhene adwumayɛfo nyinaa fii ɔpɛ pa mu mae. 7Wɔmaa sikakɔkɔɔ bɛyɛ tɔn ɔha aduɔwɔtwe awotwe, sika ankasa mpem du, dwetɛ bɛyɛ tɔn ahaasa aduɔson anum, kɔbere mfrafrae bɛyɛ tɔn ahansia aduɔson anum ne nnade bɛyɛ tɔn mpem ahaasa ahanson ne aduonum, de boaa Asɔredan no si. 8Wɔmaa aboɔden abo bebree a wɔkɔkoraa no wɔ sikakorabea a ɛwɔ Awurade fi maa Yehiel a ɔyɛ Gerson aseni hwɛɛ so. 9Nnipa no ani gyee ɔma no ho, efisɛ wofi ɔpɛ pa ne koma pa mu na woyiyi maa Awurade, na Ɔhene Dawid ani gyee yiye.\n10Na ɔhene Dawid kamfoo Awurade wɔ nnipa no nyinaa anim se,\nyɛn agya Israel Nyankopɔn,\nayeyi nka wo daa nyinaa.\n11Kɛseyɛ, ahoɔden, anuonyam,\nnkonimdi ne tumi yɛ wo de, Awurade.\nBiribiara a ɛwɔ ɔsoro ne asase so yɛ wo de,\nAwurade, na ahenni yi nso yɛ wo de.\nYɛma wo so sɛ wone ade nyinaa so tumfo.\n12Ahonya ne anuonyam fi wo nko ara,\nefisɛ woyɛ ade nyinaa sodifo.\nna wopɛ mu na wufi ma nnipa yɛ kɛse na wonya ahoɔden.\n13Afei, yɛn Nyankopɔn, yɛda wo ase,\n14“Na me ne hena na me nkurɔfo ne nnipa bɛn a yetumi kyɛ wo biribi? Biribiara a yɛwɔ no fi wo nkyɛn, na nea yɛde ma wo no yɛ nea wode ama yɛn dedaw no. 15Yɛwɔ ha mmere tiaa bi sɛ nsrahwɛfo ne ahɔho wɔ asase a yɛn agyanom dii kan wɔ so no so. Yɛn nna wɔ asase so te sɛ sunsuma a etwa mu kɔ ntɛm so a wonhu bio. 16Awurade, yɛn Nyankopɔn, saa nneɛma a yɛaboaboa ano de rebesi asɔredan de ahyɛ wo din kronkron anuonyam yi mpo fi wo nkyɛn! Ne nyinaa yɛ wo dea. 17Me Nyankopɔn, minim sɛ wohwehwɛ yɛn koma mu, na sɛ wuhu nokwaredi wɔ mu a, wʼani gye. Wunim sɛ mede adwene pa na ɛyɛɛ eyinom nyinaa, na mahwɛ ahu sɛnea wo nkurɔfo fi koma pa ne anigye mu de wɔn akyɛde aba. 18Awurade, yɛn agyanom Abraham, Isak ne Israel Nyankopɔn, ma wo nkurɔfo nyɛ osetie mma wo daa. Mma ɔdɔ a wɔde dɔ wo no nsesa. 19Ma me babarima Salomo koma nyinaa mu ɔpɛ pa, na onni wʼahyɛde, wo mmara ne wo nkyerɛkyerɛ so, na onsi saa Asɔredan yi a mayɛ ho ahoboa nyinaa no.”\n20Afei, Dawid ka kyerɛɛ ɔmanfo no nyinaa se, “Monkamfo Awurade, mo Nyankopɔn!” Na ɔmanfo no nyinaa kamfoo Awurade, wɔn agyanom Nyankopɔn, na wɔkotow buu nkotodwe wɔ Awurade ne ɔhene no anim.\nWosi Salomo Ɔhene\n21Ade kyee no, wɔde anantwinini apem, adwennini apem ne nguamma anini apem bɛbɔɔ ɔhyew afɔre maa Awurade. Wɔsan gyinaa Israel anan mu, de ɔnom afɔrebɔde pii ne afɔrebɔde ahorow bae. 22Wɔde ahosɛpɛw didi nomee da no wɔ Awurade anim.\nNa bio, wɔhyɛɛ Dawid babarima Salomo ahenkyɛw sɛ wɔn hene foforo. Wɔsraa no ngo wɔ Awurade anim sɛ wɔn ntuanoni, na wɔsraa Sadok nso ngo sɛ wɔn sɔfo. 23Na Salomo tenaa Awurade ahengua no so sɛ nʼagya Dawid nanmusini, na ɔkɔɔ so yiye, na Israel nyinaa tiee no. 24Adehye mpanyimfo nyinaa, asahene ne Dawid mmabarima nyinaa sua kyerɛɛ ɔhene Salomo.\n25Na Awurade pagyaw Salomo maa Israelman no maa no nidi nwonwaso, na ɔmaa Salomo ahonya ne anuonyam sen nʼagya.\n26Enti Yisai babarima Dawid dii Israel nyinaa so hene. 27Odii hene wɔ Israel mfe aduanan a ne nkyerɛmu ne sɛ, odii Hebron so mfe ason, na mfe aduasa abiɛsa nso, ɔtenaa Yerusalem. 28Ɔtenaa ase kyɛe, nyinii yiye, nyaa ahode ne anuonyam ansa na ɔrewu. Na ne babarima Salomo dii nʼade sɛ ɔhene. 29Efi Ɔhene Dawid adedi mfiase de kosi nʼawie mu nsɛm nyinaa, wɔakyerɛw agu ɔdehufo Samuel abakɔsɛm nhoma, odiyifo Natan abakɔsɛm nhoma ne ɔdehufo Gad abakɔsɛm nhoma mu. 30Nʼadedi mu akokodurusɛm ne biribiara a ɛbaa ne so, Israel ne ahenni ahorow a atwa ne ho ahyia nyinaa nso yɛ nsɛm a wɔakyerɛw.\nAKCB : 1 Beresosɛm 29


Забур 9 CARS - Nnwom 9 AKCB\n1Awurade, mefi me koma nyinaa mu ada wo ase.\nMɛka wʼanwonwade no nyinaa.\n2Mɛma mʼani agye na madi ahurusi wɔ wo mu.\nMɛto ayeyi dwom ama wo din, Ɔsorosoroni.\n3Mʼatamfo san wɔn akyi;\nwɔtetew hwe, na wowuwu wɔ wʼanim.\n4Woadi mʼasɛm ama me, na menya mʼahofadi;\nwoatena wʼahengua so, abu atɛntrenee.\n5Woatwe amanaman no aso, na woasɛe amumɔyɛfo.\nWoapepa wɔn din a wɔrenkae wɔn bio.\n6Ɔsɛe a enni awiei ato ɔtamfo no,\nwoatutu wɔn nkuropɔn;\nna wɔnkae wɔn bio mpo.\n7Awurade di hene daa daa;\nwasi nʼatemmu ahengua.\n8Ɔde trenee bebu wiase atɛn;\nɔde atɛntrenee bedi nnipa no so.\n9Awurade yɛ guankɔbea ma wɔn a wodi wɔn nya no,\nɔyɛ abandennen wɔ ahohia mmere mu.\n10Wɔn a wonim wo din no de wɔn ho bɛto wo so,\nefisɛ, wo Awurade, wunnyaw obiara a ɔhwehwɛ wo no mu da.\n11Monto ayeyi dwom mma Awurade a ɔte ahengua so wɔ Sion;\nmompae mu nka nea wayɛ wɔ amanaman no mu.\n12Na ɔkae nea ɔtɔ mogya so were no;\nommu nʼani ngu ɔbrɛfo sufrɛ so.\n13Awurade, hwɛ sɛnea mʼatamfo teetee me!\nHu me mmɔbɔ na yi me fi owu apon ano,\n14na matumi apae mu aka wʼayeyi\nwɔ Ɔbabea Sion apon ano,\nna madi ahurusi wɔ wo nkwagye no mu hɔ.\n15Amanaman mufo atɔ amoa a wɔatu no mu;\nafiri a wosum hintaw no ayi wɔn anan.\n16Awurade atɛntrenee da no adi;\namumɔyɛfo nsa ano adwuma ayi wɔn.\n17Amumɔyɛfo san kɔ ɔda mu,\namanaman a wɔn werɛ fi Onyankopɔn nyinaa.\n18Nanso ɛnyɛ daa na ne werɛ befi ohiani,\nanaasɛ mmɔborɔni anidaso bɛyera korakora.\n19Sɔre! Awurade, mma ɔdesani nni nkonim,\nbu amanaman no atɛn wɔ wʼanim.\n20Bɔ wɔn hu, Awurade;\nna ma wonhu sɛ, wɔyɛ adesa bi kɛkɛ.\nAKCB : Nnwom 9


1 Samuel 5 ASCB - Matej 5 CRO\nApam Adaka No Wɔ Filistia\n1Filistifoɔ no faa Onyankopɔn Apam Adaka no akyi, wɔmaa so firii Ebeneser akono hɔ kɔɔ kuropɔn Asdod mu. 2Wɔsoaa Onyankopɔn Apam Adaka no kɔɔ Dagon5.2 Dagon yɛ Filistifoɔ nyame kɛseɛ (ɛho nsɛm wɔ Ate 6.23). abosonnan mu. Wɔde kɔsii ohoni Dagon nkyɛn. 3Nanso, ɛberɛ a adeɛ kyeeɛ a Asdod kuro mma no kɔhwɛeɛ no, na Dagon ahwe fam wɔ Awurade Apam Adaka no anim a nʼanim butu fam. Enti, wɔmaa ohoni no so gyinaa hɔ bio. 4Nanso, adeɛ kyee anɔpa no, na asɛm korɔ no ara asi bio. Na Dagon no ahwe fam wɔ Awurade Apam Adaka no anim a nʼanim butu fam. Saa ɛberɛ yi deɛ, na ne ti ne ne nsa abubu afiri so deda ɛpono ano. Ne kuntunsini na na aka da hɔ a ammubu. 5Ɛno enti na ɛbɛsi ɛnnɛ yi, Dagon asɔfoɔ anaa obiara a ɔbɛwura abosonnan mu hɔ no ntia aponnwa no so no.\n6Na Awurade maa mpɔmpɔ bobɔɔ Asdodfoɔ ne ne mpɔtam hɔfoɔ no. 7Ɛberɛ Asdodfoɔ hunuu asɛm a aba no, wɔkaa sɛ, “Yɛrentumi mma Onyankopɔn Apam Adaka no ntena yɛn nkyɛn. Ɔtia yɛn! Ɔbɛsɛe yɛn ne yɛn nyame, Dagon nyinaa.” 8Enti, wɔfrɛɛ Filistifoɔ nkuropɔn enum mu sodifoɔ nyinaa bisaa wɔn sɛ, “Ɛdeɛn na yɛnyɛ Israel Onyankopɔn Apam Adaka yi?”\nSodifoɔ no susuu asɛm no ho na wɔbuaa sɛ, “Momfa Israel Onyankopɔn Apam Adaka no nkɔ Gat.” Enti, wɔde Onyankopɔn Apam Adaka no kɔɔ Gat.\n9Nanso, ɛberɛ a Onyankopɔn Apam Adaka no duruu Gat no, Awurade maa mpɔmpɔ bobɔɔ kuro no mufoɔ, mpanin ne mmɔfra, na wɔsuroo yie. 10Enti, wɔde Onyankopɔn Apam Adaka no kɔɔ Ekron kuropɔn mu, na wɔde rewura hɔ no, Ekronfoɔ no suu sɛ, “Wɔde Israel Onyankopɔn Apam Adaka no reba yɛn nkyɛn de abɛkunkum yɛn nso.” 11Enti, nnipa frɛɛ sodifoɔ no bio, srɛɛ wɔn sɛ, “Monsane mfa Onyankopɔn Apam Adaka no mfiri ha nkɔ ne ɔman mu, anyɛ saa a, ɛbɛkunkum yɛn nyinaa.” Saa ɛberɛ no na ɔyaredɔm a ɛfiri Onyankopɔn nkyɛn no ahyɛ aseɛ dada ama huboa abɛtɔ kuropɔn no so. 12Wɔn a wɔanwuwu no, wɔmaa mpɔmpɔ bobɔɔ wɔn. Na agyaadwotwa baa baabiara.\nASCB : 1 Samuel 5


1 Korintofo 1 | Intanɛt So Bible| Wiase Foforɔ Nkyerɛaseɛ\nNea Edi Kan a Ɔde Kɔmaa Korintofo 1:1-31\nPaul daa Onyankopɔn ase maa Korintofo no (4-9)\nOtuu wɔn fo sɛ wɔnyɛ baako (10-17)\nKristo yɛ Onyankopɔn tumi ne Onyankopɔn nyansa (18-25)\nYehowa nko ara mu na momma yɛnhoahoa yɛn ho (26-31)\n1 Me Paul, a wɔnam Onyankopɔn pɛ so afrɛ me sɛ memmɛyɛ Kristo Yesu somafo,+ ne yɛn nua Sostene, 2 yɛde krataa yi rebrɛ Onyankopɔn asafo a ɛwɔ Korinto+ no. Yɛde rebrɛ mo a wɔatew mo ho wɔ Kristo Yesu mu+ a wɔafrɛ mo sɛ mommɛyɛ akronkronfo, mo ne wɔn a wɔrebɔ yɛn Awurade Yesu Kristo din wɔ baabiara no nyinaa.+ Ɔno na ɔyɛ wɔn Awurade ne yɛn Awurade. 3 Yɛn Agya Nyankopɔn ne Awurade Yesu Kristo adom ne asomdwoe nka mo. 4 Onyankopɔn adom a wɔde ama mo Kristo Yesu mu no nti, daa meda me Nyankopɔn ase ma mo; 5 efisɛ ne nti, moanya mo ho wɔ biribiara mu, kasa ne nimdeɛ nyinaa mu,+ 6 sɛnea Kristo ho adanse+ no atim mo mu no; 7 ɛno nti mowɔ akyɛde no nyinaa bi, seesei a moretwɛn denneennen sɛ wɔbɛda yɛn Awurade Yesu Kristo adi+ no. 8 Bio nso, ɔbɛma mo ase atim akosi awiei, sɛnea ɛbɛyɛ a wɔrennya mo ho asɛm biara yɛn Awurade Yesu Kristo da+ no. 9 Onyankopɔn a wafrɛ mo aba ne Ba a ɔyɛ yɛn Awurade Yesu Kristo ayɔnkofa* mu no, ɔyɛ Onyankopɔn nokwafo.+ 10 Afei anuanom, mitu mo fo yɛn Awurade Yesu Kristo din mu sɛ mo nyinaa nyɛ ano koro, na mommma mpaapaemu mmma mo mu.+ Mmom monka mmom denneennen wɔ adwenkoro ne nsusuwii koro mu.+ 11 Me nuanom, nea enti a mereka saa ne sɛ, Kloe fifo bi abɛbɔ me amanneɛ* sɛ akasakasa wɔ mo mu. 12 Nea merekyerɛ ne sɛ, mo mu biara ka sɛ: “Meyɛ Paul de,” “Me de, meyɛ Apolo+ de,” “Me de, meyɛ Kefa* de,” “Me de, meyɛ Kristo de.” 13 Kristo mu apaapae anaa? Paul na wɔbɔɔ no asɛndua mu maa mo anaa? Anaa Paul din mu na wɔbɔɔ mo asu? 14 Meda Onyankopɔn ase sɛ mammɔ mo mu biara asu, gye Krispo+ ne Gaio,+ 15 na obi anka sɛ wɔbɔɔ mo asu wɔ me din mu. 16 Yiw, afei nso mebɔɔ Stefana fifo asu.+ Wɔn a aka no de, sɛ mebɔɔ wɔn mu bi asu a, menkae. 17 Efisɛ Kristo ansoma me sɛ menkɔbɔ asu, na mmom ɔsomaa me sɛ menkɔka asɛmpa no;+ ɛnyɛ nyansa-kasa na ɔde somaa me, na Kristo asɛndua no anyɛ kwa. 18 Na asɛndua no ho asɛm no yɛ nkwaseasɛm ma wɔn a wɔreyera,+ na yɛn a wɔregye yɛn nkwa no de, ɛyɛ Onyankopɔn tumi ma yɛn.+ 19 Efisɛ wɔakyerɛw sɛ: “Mɛma anyansafo nyansa asɛe, na meremfa animdefo nimdeɛ nyɛ hwee.*+ 20 Onyansafo wɔ he? Ɔkyerɛwfo* wɔ he? Wiase yi* mu okyinnyegyefo wɔ he? Onyankopɔn mmaa wiase nyansa nnan nkwaseasɛm anaa? 21 Saa kwan yi so na Onyankopɔn nyansa da adi. Ɛne sɛ, wiase no antumi amfa ɛno ara ne nyansa so+ anhu Onyankopɔn,+ nanso Onyankopɔn nyansa nti, asɛm a yɛka a ɛyɛ nkwaseasɛm wɔ wiase no ani so+ no, ɛsɔɔ Onyankopɔn ani sɛ ɔbɛfa so agye wɔn a wogye di no. 22 Yudafo bisa nsɛnkyerɛnne,+ na Greecefo nso hwehwɛ nyansa. 23 Na yɛn de, yɛka Kristo a wɔbɔɔ no asɛndua mu kum no no ho asɛm. Saa asɛm no yɛ hintidua ma Yudafo, ɛnna ɛyɛ nkwaseasɛm ma amanaman no.+ 24 Nanso wɔn a wɔafrɛ wɔn no de, Yudafo oo, Greecefo oo, Kristo yɛ Onyankopɔn tumi ne Onyankopɔn nyansa+ ma wɔn. 25 Efisɛ ade a efi Onyankopɔn hɔ a nnipa bu no nkwaseade no, ɛwɔ nyansa kyɛn nnipa. Na ade a efi Onyankopɔn hɔ a nnipa bu no sɛ ɛyɛ mmerɛw no, ɛyɛ den kyɛn nnipa.+ 26 Anuanom, mohwɛ frɛ a wafrɛ mo no a, mo ara muhu sɛ wamfrɛ honam fam* anyansafo pii,+ ɛnna wamfrɛ atumfo bebree anaa adehye pii;+ 27 na mmom Onyankopɔn apaw nneɛma a wiase bu no nkwaseade no sɛ ɔde bɛhyɛ anyansafo aniwu; na Onyankopɔn apaw ade a wiase bu no sɛ ɛyɛ mmerɛw no sɛ ɔde bɛhyɛ nea wiase bu no sɛ ɛyɛ den no aniwu;+ 28 na Onyankopɔn apaw nneɛma a wiase bu no sɛ ɛnsɛ hwee, ne nneɛma a wobu no animtiaa, nneɛma a wiase bu no sɛ mfaso nni so, sɛ ɔde betu nneɛma a wiase bu no sɛ mfaso wɔ so agu,+ 29 sɛnea ɛbɛyɛ a obiara* renhoahoa ne ho Onyankopɔn anim. 30 Na Onyankopɔn na wama mo ne Kristo Yesu ayɛ baako, Yesu a wama yɛahu Onyankopɔn nyansa ne ne trenee,+ a wama yɛn ho atew,+ a wayɛ agyede ama yɛn ama yɛanya ahofadi+ no. 31 Onyankopɔn ayɛ saa sɛnea ɛbɛyɛ a nea wɔakyerɛw yi bɛba mu: “Nea ɔhoahoa ne ho no, ma ɔnhoahoa ne ho Yehowa* mu.”+\n^ Anaa “fekubɔ.”\n^ Anaa “abeyi me asotiw.”\n^ Anaa “mepia animdefo nimdeɛ ato nkyɛn.”\n^ Kyerɛ sɛ, obi a onim Mmara no yiye.\n^ Anaa “nnipa ani so.”\n^ Anaa “ɔhonam biara.”\n1 Korintofo 1


Yesu Kyerɛ Sɛnea Yɛbɔ Mpae | Nea Mmofra Betumi Asua Afi Bible Mu\nYesu Kyerɛɛ N’asuafo Sɛnea Yɛbɔ Mpae\nBiribiara a Farisifo no yɛe no, na wɔpɛ sɛ nkurɔfo hu na wɔkamfo wɔn. Sɛ wɔyɛ obi papa a, na wɔpɛ sɛ obiara hu. Sɛ wɔrebɔ mpae a, na wogyina baabi a obiara behu wɔn. Ná Farisifo no kyere mpaebɔ atenten gu wɔn tirim. Ná wɔbɔ mpae koro no ara, na na wɔbɔ wɔ asɔrefie ne mmɔnten so ma nkurɔfo te. Enti Yesu kaa asɛm bi ma ɛyɛɛ nkurɔfo no nwonwa. Ɔkaa sɛ: ‘Mommmɔ mpae te sɛ Farisifo no. Ɛyɛɛ wɔn sɛ wɔn mpaebɔ tenten nti Onyankopɔn betie wɔn, nanso wantie wɔn. Mpaebɔ yɛ wo ne Yehowa ntam asɛm. Enti nka asɛm koro no ara mpɛn pii. Yehowa pɛ sɛ woka nea ɛwɔ wo koma mu ankasa kyerɛ no.’\nYesu kaa sɛ yɛmmɔ mpae sɛ: “Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so te sɛ ɔsoro.” Yesu san ka kyerɛɛ wɔn sɛ wɔmmɔ mpae nhwehwɛ aduan a wobedi no da no mu, wɔnsrɛ bɔne fakyɛ, ne biribi foforo biara a wohia.\nYesu kaa sɛ: ‘Nnyae mpaebɔ da. Kɔ so bisa nneɛma pa fi w’Agya Yehowa hɔ. Ɔwofo biara pɛ sɛ ɔde nneɛma pa ma ne ba. Sɛ wo ba bisa wo paanoo a, wobɛma no ɔbo? Sɛ obisa wo nam a, wobɛma no ɔwɔ?’\nAfei Yesu kyerɛkyerɛɛ asɛm no mu sɛ: ‘Sɛ wunim sɛnea wode nneɛma pa bɛma wo mma a, Yehowa a ɔyɛ w’Agya no, ɔremfa honhom kronkron mma wo anaa? Enti nea ehia ara ne sɛ wubebisa.’ Wode Yesu afotu no yɛ adwuma anaa? Nneɛma bɛn na wobɔ ho mpae?\n“Monkɔ so mmisa, na wɔde bɛma mo; monkɔ so nhwehwɛ, na mubehu; monkɔ so mmom, na wobebue mo.”—Mateo 7:7\nNsɛmmisa: Bere a Yesu rekyerɛ n’asuafo no sɛnea wɔbɛbɔ mpae no, dɛn na ɔkae? Ɛyɛ a, wobɔ nneɛma a ehia wo ho mpae anaa?


Zacharie 9 BDS – Sakaria 9 ASCB\nAtemmuo A Ɛtia Israel Atamfoɔ\nɛfiri sɛ, nnipa ne Israel mmusuakuo nyinaa\n2Na ɛbɛka Hamat a ɔne no bɔ hyeɛ;\nɛbɛka Tiro ne Sidon, ɛwom sɛ wɔyɛ anyansafoɔ.\n3Tiro asi abandenden ama ne ho;\nwaboa dwetɛ ano te sɛ mfuturo,\nne sikakɔkɔɔ ano te sɛ dɔteɛ a ɛwɔ mmɔntene so.\n4Nanso, Awurade bɛgye nʼahodeɛ nyinaa\nna wasɛe ne tumi a ɔwɔ wɔ ɛpo so,\nna wɔde ogya bɛhye no dworobɛɛ.\n5Askelon bɛhunu na wasuro\nGasa de ɔyea bɛnukanuka ne mu,\nna Ekron nso saa ara, ɛfiri sɛ nʼanidasoɔ bɛsa.\nGasa bɛhwere ne ɔhene\nna wɔbɛgya Askelon afituo.9.5 Askelon…Gasa…Ekron: Filistifoɔ nkuropɔn mmiɛnsa. Nʼanidasoɔ bɛsa: Ɛsiane sɛ Ekron da Filistiman atifi pɛɛ enti, ɛno na ɛbɛdi ɛkan ahunu amane. Nʼanidasoɔ sɛ Tiro bɛgyina mu ama no ɔhaw anaa abɛbrɛsɛ bi mu no nkɔsi hwee so.\n6Ananafoɔ bɛtena Asdod,\nna mɛtwa Filistifoɔ ahantan agu.\n7Mɛyi mogya9.7 Mogya—Ɛgyina hɔ ma abosom afɔrebɔ. Akyiwadeɛ nnuane—Nnapɔnna nnuane a ɛho nteɛ. Yebusifoɔ—Nnipa bi a wɔtenaa Yerusalem tete berɛ mu a wɔbɛfraa Yudafoɔ mu. (2 Sam 24.16-24). afiri wɔn ano,\nakyiwadeɛ nnuane nso mɛyi afiri wɔn ano.\nNkaeɛfoɔ no bɛyɛ yɛn Onyankopɔn dea\nwɔbɛyɛ Yuda ntuanofoɔ,\nna Ekron bɛyɛ sɛ Yebusifoɔ.\n8Nanso mɛbɔ me Fie ho ban\nwɔ wɔn a wɔtetɛ bɔ korɔno ho.\nƆhyɛsofoɔ biara ntumi mfa me nkurɔfoɔ so bio,\nɛfiri sɛ afei merewɛn.\nSion Ɔhene Ba\n9Di ahurisie Ao, Ɔbabaa Sion!\nTeam, Ɔbabaa Yerusalem!\nHwɛ, wo ɔhene reba wo nkyɛn.\nƆtene na ɔwɔ nkwagyeɛ,\nɔdwo, na ɔte afunumu so,\nafunumu ba so na ɔteɛ.\n10Mɛgye nteaseɛnam afiri Efraim\nne akofoɔ apɔnkɔ afiri Yerusalem,\nna akodie tadua no wɔbɛbubu mu.\nƆbɛpae mu aka asomdwoeɛ nsɛm akyerɛ aman no.\nNʼahennie bɛfiri ɛpo akɔka ɛpo\nɛbɛfiri Asubɔnten no akɔpem nsase ano.\n11Na wo deɛ, ɛsiane me ne wo mogya apam no enti,\nmɛyi wo nneduafoɔ afiri amena a nsuo nni mu.\n12Monsane nkɔ mʼaban mu, Ao nneduafoɔ a mowɔ anidasoɔ;\nseesei mpo merebɔ mo nkaeɛ sɛ mɛhyɛ mo anan mu mmɔho.\n13Mɛkoa Yuda sɛdeɛ mekoa me tadua\nMɛkanyane wo mmammarima, Ao Sion,\natia wo Hela mmammarima,\nna mɛyɛ wo sɛ ɔkofoɔ akofena.\n14Afei Awurade bɛda ne ho adi wɔn so;\nnʼagyan bɛtwa yerɛ te sɛ anyinam.\nOtumfoɔ Awurade bɛhyɛn totorobɛnto no;\nɔbɛbɔ nsra wɔ atɔeɛ fam ahum mu,\n15Asafo Awurade bɛyɛ ɛkyɛm ama wɔn.\nWɔde ahwimmoɔ bɛsɛe\nWɔbɛnom na wɔabobɔ mu sɛdeɛ wɔanom nsã;\nwɔde pete afɔrebukyia ntweaso.\n16Awurade wɔn Onyankopɔn, bɛgye wɔn saa ɛda no\nsɛ odwanhwɛfoɔ gye ne nnwan.\nWɔbɛtwa nyinam nyinam wɔ nʼasase so,\nsɛ aboɔdemmoɔ a ɛbobɔ ahenkyɛ ho.\n17Sɛdeɛ wɔn ho bɛtwa na wɔn ho ayɛ fɛ afa!\nAduane bɛma mmeranteɛ anyini ahoɔden so\nna nsã foforɔ bɛma mmabaawa anyini saa ara.\nASCB : Sakaria 9


ሐዋርያት ሥራ 6 NASV – Asomafo 6 AKCB | Biblica\nሐዋርያት ሥራ 6 NASV – Asomafo 6 AKCB\nWoyi Asafo No Mu Asomfo\n1Bere bi akyi a na asuafo no redɔɔso no, akasakasa sii Hebrifo a wɔka Arameike ne Hebrifo a wɔka Hela kasa no ntam. Na Hebrifo a wɔka Hela no asɛm ne sɛ, Hebrifo a wɔka Arameike no nhwɛ wɔn akunafo yiye. 2Enti asomafo dumien no frɛɛ asuafo no nyinaa ka kyerɛɛ wɔn se, “Ɛnsɛ sɛ yegyae Onyankopɔn asɛnka kɔkyɛ aduan. 3Enti anuanom, munyi mo mu nnipa baason a Honhom Kronkron ahyɛ wɔn ma na wonim nyansa na wɔahwɛ aka saa asɛm no. 4Yɛn ankasa de, yɛde yɛn adagyew nyinaa bɛbɔ mpae aka Asɛmpa no.”\n5Nnipa no nyinaa penee adwene a asomafo no de bae no so. Enti, woyii Stefano a na gyidi ne Honhom Kronkron ahyɛ no ma no, ne Filipo, Prokoro, Nikanor, Timon, Pamina ne Nikolao a ofi Antiokia a na anka ɔwɔ Yudasom mu no. 6Wɔde saa nnipa yi kyerɛɛ asuafo no ma wɔbɔɔ mpae de wɔn nsa guu wɔn so.\n7Nnipa pii gyee asɛm no di maa wɔn mu dodow no ara bɛkaa wɔn ho. Yudafo no mu pii nso gyee wɔn nkyerɛkyerɛ no dii.\n8Stefano a Onyankopɔn adom ne tumi ahyɛ no ma no yɛɛ anwonwade ahorow bebree wɔ asafo no mu. 9Nanso da koro bi, nnipa bi a wofi Yudafo hyiadan bi a wɔfrɛ no “Ahofadifo Hyiadan” no mu a wɔyɛ Yudafo a wofi Kirene ne Aleksandria ne wɔn a wofi Kilikia ne Asia no ne Stefano gyee akyinnye. 10Nanso Honhom no maa Stefano nyansa ma ɔde kasae a obiara antumi anka hwee.\n11Ɛno nti wɔka hyɛɛ nkurɔfo bi ano se, “Yɛtee sɛ ɔreka abususɛm atia Mose ne Onyankopɔn.”\n12Wɔnam saa ɔkwan yi so maa nnipa no ne mpanyin no ne Kyerɛwsɛm no akyerɛkyerɛfo no sɔre tiaa Stefano. Wɔbɛkyeree Stefano de no kɔɔ baguafo anim. 13Afei, wɔde nnipa ba bedii adansekurum tiaa Stefano se, “Saa onipa yi ka abususɛm tia yɛn asɔredan kronkron no ne Mose Mmara no daa. 14Yɛtee mpo sɛ ɔreka se, saa Yesu Nasareni no bedwiriw yɛn asɔredan no agu na wasesa yɛn amanne a Mose de gyaw yɛn no!”\n15Nnipa a na wɔte bagua mu hɔ no nyinaa hwɛɛ Stefano anim, na wohuu sɛ nʼanim ayɛ te sɛ ɔsoro ɔbɔfo anim.\nAKCB : Asomafo 6


1 Ahene 16 | Intanɛt So Bible| Wiase Foforɔ Nkyerɛaseɛ\n1 Ahene 16:1-34\n16 Ɛnna Yehowa asɛm baa Hanani+ ba Yehu+ nkyɛn tiaa Baasa sɛ: 2 “Me na memaa wo so fii mfutuma mu+ yɛɛ wo me man Israel so panyin,+ nanso esiane sɛ woafa Yeroboam kwan so,+ na woama me man Israel ayɛ bɔne de wɔn bɔne+ ahyɛ me abufuw nti, 3 merebɛpra Baasa ne ne fie nyinaa akɔ, na mɛyɛ ne fie sɛ Nebat ba Yeroboam fie.+ 4 Baasa ho nipa biara a obewu wɔ kurow mu no, akraman na ebedi ne nam, na nea obewu wɔ wuram no, ewim nnomaa na ebedi ne nam.”+ 5 Baasa ho nsɛm a aka, nea ɔyɛe ne ne nnwuma akɛse no, wɔakyerɛw ne nyinaa wɔ Israel ahene bere so nsɛm nhoma+ no mu. 6 Na Baasa ne n’agyanom kɔdae, na wosiee no wɔ Tirsa,+ na ne ba Ela bedii n’ade. 7 Bio nso, Yehowa nam Hanani ba odiyifo Yehu so kasa tiaa Baasa ne ne fie,+ efisɛ ɔyɛɛ Yehowa bɔne de ne nsa ano adwuma+ hyɛɛ no abufuw+ sɛ Yeroboam fie, na okum Nadab nso.+ 8 Yuda hene Asa afe a ɛto so aduonu asia mu no, Baasa ba Ela bɛyɛɛ Israel hene mfe abien wɔ Tirsa. 9 Bere a ɔwɔ Tirsa ofiepanyin+ Arsa fie rewe nsa+ bow wɔ Tirsa no, n’akoa Simri,+ nteaseɛnam fã so panyin no bɔɔ ne ho pɔw. 10 Na Simri kɔɔ no so kɔbɔɔ+ no kum no wɔ Yuda hene Asa afe a ɛto so aduonu ason mu, na obedii n’ade. 11 Bere a ɔbɛtenaa ahengua no so dii hene ara pɛ na okunkum Baasa fiefo nyinaa. Wannyaw ɔbarima+ biara anaa ne ho nipa biara a obetumi abɛtɔ were,+ anaa n’adamfo biara. 12 Enti Simri tɔree Baasa fiefo nyinaa ase,+ sɛnea Yehowa asɛm+ a ɔnam odiyifo Yehu so ka tiaa Baasa no te;+ 13 bɔne a Baasa ne ne ba Ela yɛe+ a ɛmaa Israel nso yɛɛ bɔne de wɔn abosonhuhuw no hyɛɛ Yehowa, Israel Nyankopɔn abufuw+ no nyinaa nti na ɛbaa saa. 14 Ela ho nsɛm a aka ne nea ɔyɛe nyinaa, wɔakyerɛw wɔ Israel ahene bere so nsɛm nhoma+ no mu. 15 Yuda hene Asa afe a ɛto so aduonu ason mu no, Simri bedii hene nnanson+ wɔ Tirsa, bere a ɔman no abɔ Gibeton+ a ɛwɔ Filistifo asase so no ho nsra no. 16 Saa bere no, nnipa a wɔabɔ nsra no nyaa nkra sɛ: “Simri abɔ ɔhene ho pɔw akum no.” Enti Israel nyinaa de ɔsahene Omri+ sii Israel so hene wɔ nsra no mu saa da no. 17 Ɛnna Omri ne Israelfo a wɔka ne ho nyinaa fii Gibeton, na wobetwaa Tirsa ho hyiae.+ 18 Afei bere a Simri hui sɛ wɔafa kurow no, ntɛm ara na ɔkɔɔ ahemfie abantenten mu hɔ, na ɔde ogya too mu hyew ne ho ne ahemfie no, na owui;+ 19 bɔne a ɔyɛe, sɛ́ ɔyɛɛ Yehowa ani so bɔne,+ na ɔnantew Yeroboam kwan so ne bɔne a ɔmaa Israel nso yɛe+ no nti na ɛbaa saa. 20 Simri ho nsɛm a aka ne pɔw a ɔbɔe no, wɔakyerɛw ne nyinaa wɔ Israel ahene bere so nsɛm nhoma+ no mu. 21 Saa bere no, Israel man no mu kyɛɛ abien.+ Ɔman no fã kodii Ginat ba Tibni akyi sii no hene, na ɔfã a aka no nso kodii Omri akyi. 22 Ewiee ase no, Omri akyitaafo no dii Ginat ba Tibni akyitaafo no so nkonim. Ɛnna Tibni wui, na Omri dii hene. 23 Yuda hene Asa afe a ɛto so aduasa biako mu no, Omri bɛyɛɛ Israel hene mfe dumien. Odii ade mfe asia wɔ Tirsa. 24 Ɔtɔɔ Samaria bepɔw fii Semer hɔ maa no dwetɛ dwetikɛse abien, na ɔkyekyee kurow wɔ bepɔw no so, na ɔde bepɔw no wura Semer din too kurow a ɔkyekyee no so, na ɔfrɛɛ no Samaria.+ 25 Na Omri yɛɛ Yehowa ani so bɔne; ɔyɛɛ bɔne sen wɔn a wodii n’anim nyinaa.+ 26 Ɔfaa Nebat ba Yeroboam kwan+ nyinaa ne bɔne a ɔyɛe a ɛnam so maa Israel nso yɛɛ bɔne no so, bɔne a wɔyɛe de wɔn abosonhuhuw no hyɛɛ Yehowa, Israel Nyankopɔn abufuw+ no. 27 Omri ho nsɛm a aka, nea ɔyɛe ne ne nnwuma akɛse no, wɔakyerɛw ne nyinaa wɔ Israel ahene bere so nsɛm nhoma+ no mu. 28 Na Omri ne n’agyanom kɔdae, na wosiee no Samaria, na ne ba Ahab+ bedii n’ade. 29 Omri ba Ahab nso bedii Israel so hene wɔ Yuda hene Asa afe a ɛto so aduasa awotwe mu. Omri ba Ahab dii Israel so hene mfe aduonu abien wɔ Samaria.+ 30 Na Omri ba Ahab yɛɛ Yehowa ani so bɔne sen wɔn a wodii n’anim nyinaa.+ 31 Na wammu no hwee+ sɛ ɔbɛnantew Nebat ba Yeroboam bɔne mu,+ na mpo ɔkɔwaree+ Sidonfo+ hene Etbaal babea Yesebel,+ na ɔkɔsom Baal+ bɔɔ ne mu ase maa no. 32 Bio nso osii afɔremuka maa Baal wɔ Baal fie+ a osii wɔ Samaria no. 33 Na Ahab sii ɔbosom dua;+ enti Ahab yɛɛ bɔne de hyɛɛ Yehowa, Israel Nyankopɔn abufuw+ sen Israel ahene a wodii n’anim nyinaa. 34 Ne bere so na Betelni Hiel kyekyee Yeriko. Ɔde ne ba panyin Abiram twaa so de too kurow no fapem, na ɔde ne ba kumaa Segub twaa so de sisii n’apon sɛnea Yehowa asɛm a ɔnam Nun ba Yosua so kae no te.+\n1 Ahene 16


Забур 36 CARS - Nnwom 36 AKCB\nAwurade somfo Dawid dwom.\n1Nkɔmhyɛ bi wɔ me koma mu a efi Onyankopɔn hɔ\na ɛfa omumɔyɛfo mmarato ho.\nOnyankopɔn suro nni wɔn ani so.\n2Na ɔno ankasa ani so no ɔdaadaa no ho dodo,\nnti ɛmma onhu ne bɔne nnyae yɛ.\n3Nʼanom nsɛm yɛ atirimɔden ne nnaadaa;\nonnim nyansa bio na wayɛ papa.\n4Ɔda ne mpa so mpo a ɔbɔ pɔw bɔne;\nna ogyaa ne ho ma bɔne kwan\nna ɔmpo nea enye.\n5Awurade, wʼadɔe du ɔsorosoro\nwo nokwaredi du wim tɔnn.\n6Wo trenee te sɛ mmepɔw akɛse.\nWʼatɛntrenee mu dɔ sɛ po bun.\nAo Awurade, wokora nnipa ne mmoa nyinaa so.\n7Wʼadɔe a ɛnsa da no som bo!\nNnipa mu akɛse ne nketewa\nnya guankɔbea wɔ wo ntaban nwini ase.\n8Wodi nea abu so wɔ wo fi,\nwoma wɔnom fi wʼanika asuten no mu.\n9Wo nkyɛn na nkwa asuti wɔ;\nwo hann mu na yehu hann.\n10Kɔ so dɔ wɔn a wonim wo,\nma wo trenee ntena wɔn a wɔteɛ, koma mu.\n11Mma ɔhantanni nan ntia me\nanaa omumɔyɛfo nsa nnsunsum me.\n12Hwɛ sɛnea nnebɔneyɛfo ahwehwe ase,\nwɔdeda hɔ a wɔrentumi nsɔre bio.\nAKCB : Nnwom 36


2 Korintofo 1 | Intanɛt So Bible| Wiase Foforɔ Nkyerɛaseɛ\nNea Ɛto So Abien A Ɔde Kɔmaa Korintofo 1:1-24\nOnyankopɔn kyekye yɛn werɛ wɔ amanehunu nyinaa mu (3-11)\nPaul akwantu nhyehyɛe sesae (12-24)\n1 Me Paul, a Onyankopɔn pɛ nti meyɛ Kristo Yesu somafo, ne yɛn nua Timoteo,+ yɛde krataa yi rebrɛ Onyankopɔn asafo a ɛwɔ Korinto, ɛne akronkronfo nyinaa a wɔwɔ Akaia baabiara.+ 2 Yɛn Agya Nyankopɔn ne Awurade Yesu Kristo adom ne asomdwoe nka mo. 3 Ayeyi nka yɛn Awurade Yesu Kristo Agya ne ne Nyankopɔn+ a ɔyɛ mmɔborɔhunu Agya+ ne awerɛkyekye nyinaa Nyankopɔn+ no. 4 Ɔno na ɔkyekye yɛn werɛ* wɔ yɛn amanehunu* nyinaa mu,+ sɛnea ɛbɛyɛ a yɛn nso, yebetumi de awerɛkyekye a yenya fi Onyankopɔn hɔ+ no akyekye wɔn a wɔwɔ amanehunu biara mu no werɛ.+ 5 Na sɛnea amanehunu a Kristo nti ɛto yɛn dɔɔso no,+ saa ara na awerɛkyekye a Kristo nti yenya no nso dɔɔso. 6 Sɛ sɔhwɛ* to yɛn a, mo awerɛkyekye ne mo nkwagye ntia; na sɛ wɔkyekye yɛn werɛ a, mo awerɛkyekye ntia; ɛno na ɛboa mo ma mutumi gyina ɔhaw a yɛn nso yehyia bi no ano. 7 Na anidaso a yɛwɔ wɔ mo mu no nhinhim, efisɛ yenim sɛ morehu amane te sɛ yɛn ara, enti awerɛkyekye a yenya no, mo nso mubenya bi.+ 8 Anuanom, amanehunu a ɛtoo yɛn wɔ Asia mantam mu+ no, yɛmpɛ sɛ yɛde sie mo. Ateetee a yɛfaa mu no, na ano yɛ den yiye, na na ɛboro yɛn ahoɔden so. Enti na yenim sɛ yɛn nkwa mpo befi yɛn nsa.+ 9 Nokwasɛm ne sɛ, na ɛyɛ yɛn sɛ yɛawu awie. Eyi baa saa, sɛnea ɛbɛyɛ a yɛremfa yɛn ho nto yɛn ho so, na mmom yɛde yɛn ho bɛto Onyankopɔn a onyan awufo no so.+ 10 Ɛkaa dɛ, anka yɛrewu, nanso ogyee yɛn, na obegye yɛn nso; yɛn ani da no so sɛ ɔbɛkɔ so ara agye yɛn.+ 11 Nea mo nso mubetumi ayɛ aboa yɛn ne sɛ mobɛkotow asrɛ ama yɛn,+ sɛnea ɛbɛyɛ a nnipa pii bɛda ase ama yɛn wɔ adom a nnipa pii mpaebɔ nti, wɔde adom yɛn no ho.+ 12 Nea yɛde hoahoa yɛn ho ni: Yɛn ahonim* di adanse sɛ, yɛde kronkronyɛ ne nokwaredi a efi Onyankopɔn na abɔ yɛn bra wɔ wiase, ɛnkanka ɔkwan a yɛfaa so ne mo dii no. Ɛnyɛ nnipa nyansa na yɛde yɛɛ saa,+ na mmom Onyankopɔn adom. 13 Ɛnyɛ biribi foforo biara na yɛrekyerɛw mo; ɛyɛ nea mubetumi akenkan ate ase.* Mewɔ anidaso sɛ mobɛkɔ so ate saa nneɛma yi ase yiye paa,* 14 sɛnea moate ase ɔkwan bi so sɛ mubetumi de yɛn ahoahoa mo ho no. Saa ara na yɛn nso, yɛde mo bɛhoahoa yɛn ho wɔ yɛn Awurade Yesu da no mu. 15 Ahotoso yi na na mewɔ, enti mebɔɔ me tirim sɛ medi kan aba mo nkyɛn, na ama mo ani agye ne mprenu so;* 16 efisɛ meyɛɛ m’adwene sɛ, sɛ merekɔ Makedonia a, mɛba mo nkyɛn, na sɛ mifi Makedonia reba nso a, masan aba mo nkyɛn, na ɛno akyi no, moagya me kwan akɔ Yudea.+ 17 Bere a mebɔɔ me tirim saa no, mamfa no aniberesɛm anaa? Anaasɛ me tirim a mebɔ no, ɛyɛ a mebɔ no ɔhonam mu ma enti meka “Yiw, yiw” na afei maka “Daabi, daabi” anaa? 18 Onyankopɔn yɛ ɔnokwafo, enti nea yɛka kyerɛ mo no, ɛnyɛ sɛ yɛreka “yiw” nanso na ɛyɛ “daabi.” 19 Efisɛ Onyankopɔn Ba Yesu Kristo a wɔnam yɛn so, kyerɛ sɛ, wɔnam me ne Silwano* ne Timoteo so kaa ne ho asɛm wɔ mo mu no,+ ɛnyɛ sɛ na ɔyɛ “yiw” nanso na ɔyɛ “daabi,” na mmom ne fam de, “yiw” abɛyɛ “yiw.” 20 Na Onyankopɔn bɔhyɛ bebree no nyinaa nam no so ayɛ “yiw.”+ Ɛno nso nti, ɛnam no so na yɛka “Amen” kyerɛ Onyankopɔn+ de hyɛ Onyankopɔn anuonyam. 21 Na nea wasi no pi sɛ mo ne yɛn nyinaa yɛ Kristo dea, a ɔsraa yɛn no, ɔno ne Onyankopɔn.+ 22 Wasan nso de n’ahyɛnsode atim yɛn so,+ na ɔde honhom no ama yɛn wɔ yɛn komam de ayɛ nea ɛbɛba no ho adanse a edi mu.*+ 23 Afei, miyi Onyankopɔn sɛ me* dansefo sɛ, ba a memmaa Korinto nyinaa, ɛyɛ mo werɛ a mempɛ sɛ ɛhow ntia. 24 Yɛnyɛ atumfo wɔ mo gyidi so,+ na mmom yɛyɛ mfɛfo adwumayɛfo a yɛboa ma mo ani gye, efisɛ mo gyidi na ama mugyina hɔ.\n^ Anaa “ɔhyɛ yɛn nkuran.”\n^ Ebetumi nso akyerɛ, “nea munim dedaw.”\n^ Nt., “akosi awiei.”\n^ Ebetumi nso akyerɛ, “sɛnea ɛbɛyɛ a mubenya mfaso mprenu.”\n2 Korintofo 1


Yehowa Adansefo gye di sɛ wɔahu nokware no | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Moore Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n‘Monsɔ nhwɛ nhu Onyankopɔn pɛ a eye na ɛsɔ ani na edi mũ.’—ROM. 12:2.\nEsiane sɛ Yehowa Adansefo mfa wɔn ho nhyɛ akodi mu nti, dɛn na afoforo ka fa wɔn ho?\nAdɛn nti na asɛnka adwuma no ma nnipa gye tom sɛ yɛne nokware Kristofo?\nDɛn na ɛma wugye di sɛ woahu nokware no?\n1. Dɛn na Katolek ne Protestant asɔfo ayɛ wɔ ɔko mmere mu?\nWUGYE di sɛ Onyankopɔn pɛ sɛ Kristofo de wɔn ho hyɛ akodi mu na wokunkum nnipa a wofi aman foforo so? Mfe 100 a atwam no, nnipa pii a wɔfrɛ wɔn ho Kristofo akunkum wɔn ho wɔ akodi mu. Katolekfo akunkum Katolekfo, Protestantfo akunkum Protestantfo. Nokwasɛm ne sɛ, sɛ asraafo rebɛkɔ ko a, Katolek ne Protestant asɔfo hyira asraafo no ne wɔn akode so. Wiase Ko II mu deɛ, na mogyahwiegu no ani yɛ nyan paa.\n2, 3. Bere a wiase ko a ɛto so mmienu ne akodi ahorow gyina mu no, dɛn na Yehowa Adansefo yɛe? Adɛn ntia?\n2 Yehowa Adansefo nso ɛ? Dɛn na wɔyɛe wɔ Wiase Ko II no mu? Wɔannyina ɔfã biara akyi. Wɔamfa wɔn ho anhyɛ saa akodi no mu bi. Adɛn ntia? Ɛno ara ne sɛ na wɔpɛ sɛ wotie Yesu nkyerɛkyerɛ na wɔdɔ afoforo sɛnea na Yesu dɔ nnipa no. Ɔkae sɛ: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo ampa.” (Yoh. 13:35) Bio nso na Adansefo no kae asɛm a Paulo ka kyerɛɛ Korintofo no, na na wɔpɛ sɛ wɔde yɛ adwuma.—Monkenkan 2 Korintofo 10:3, 4.\n3 Nokware Kristofo deɛ Bible na ɛkyerɛ wɔn kwan ma wohu nea ɛyɛ papa ne nea ɛyɛ bɔne, na wɔn ahonim mma wɔn kwan sɛ wosua akodi anaa wɔkɔ ɔko. Esiane sɛ Yehowa Adansefo bɔ wɔn bra sɛ nokware Kristofo nti, nkurɔfo ataa wɔn mu mpempem ayɛ wɔn basabasa. Wɔde mmofra ne mpanyin, mmea ne mmarima, agu afiase ne nsraban mu. Wiase ko a ɛto so mmienu mu, bere a Nasifo di tumi wɔ Germany no, wokum ebinom mpo. Nanso ɔtaa a ɛbaa Yehowa Adansefo so wɔ Europa nyinaa akyi no, wɔannyae Yehowa Ahenni ho asɛmpaka adwuma no da. Baabiara a wɔwɔ biara, afiase oo, nneduaban mu oo, wɔanka wɔn ano antom. Bere a wotwaa ebinom asu mpo no, wɔkɔɔ so kaa asɛm no. * Afei nso bere a ntawntawdi kɔfaa mogyahwiegu baa Rwanda 1994 no, Adansefo no amfa wɔn ho anhyem. Bio nso bere a ɔko sii Yugoslavia ma ɔman no mu kyekyɛe no, Adansefo no anko bi.\n4. Sɛ nkurɔfo hu sɛ Yehowa Adansefo mfa wɔn ho nhyɛ wiase ntawntawdi mu a, dɛn na wɔtaa ka?\n4 Esiane sɛ Yehowa Adansefo mfa wɔn ho nhyɛ akodi mu nti, nnipa pii ka sɛ Adansefo no dɔ Onyankopɔn ne wɔn yɔnko nnipa. Nea ɛkyerɛ ara ne sɛ wɔn ne nokware Kristofo. Ɛnde, nneɛma foforo bɛn nti na nkurɔfo susuw sɛ Yehowa Adansefo ne nokware Kristofo?\nNKYERƐKYERƐ ADWUMA KƐSE WƆ ABAKƆSƐM MU\n5. Nsakrae bɛn na na ɛda hɔ retwɛn Yesu asuafo no?\n5 Yesu kyerɛe sɛ Ahenni ho asɛmpaka adwuma no ne adwuma a ɛho hia sen biara wɔ asase so. Enti bere a ofii ne som adwuma no ase pɛɛ na ɔpaw asuafo 12 de too fapem maa adwuma yi. Akyiri yi ɔtetee asuafo foforo 70 kaa 12 no ho. (Luka 6:13; 10:1) Yesu tetee wɔn, na wɔn nso kyerɛkyerɛɛ afoforo. Nea edi kan no, wɔkyerɛkyerɛɛ Yudafo, nanso na anwonwasɛm bi da hɔ retwɛn asuafo no. Na wɔbɛka asɛmpa no akyerɛ Amanaman mufo nso. Hwɛ sɛ asuafo a wɔyɛ Yudafo rekɔka asɛm no akyerɛ Amanaman mufo! Na ɛyɛ nsakrae kɛse paa.—Aso. 1:8.\n6. Dɛn na ɛmaa Petro hui sɛ Onyankopɔn bu nnipa nyinaa pɛ?\n6 Amanaman muni a wontwaa no twetia a odii kan bɛyɛɛ Kristoni ne Kornelio. Yehowa somaa ɔsomafo Petro sɛ ɔnkɔka asɛm no nkyerɛ Kornelio wɔ ne fie. Eyi maa Petro hui sɛ ampa Onyankopɔn nhwɛ nnipa anim; obu nnipa nyinaa pɛ. Yehowa apɛde ne sɛ nnipa a wofi aman nyinaa mu bɛte nokware no na wɔde abɔ wɔn bra. Bere a Petro huu nea ɛrekɔ so no, ɔkae sɛ wɔmmɔ Kornelio ne ne fiefo asu. (Aso. 10:9-48) Efi saa da no rekɔ no, Petro ne Yesu asuafo a aka no kaa asɛmpa no kyerɛɛ obiara; wɔanyi ɔtwe anyi adowa. Nokwasɛm ne sɛ na wiase nyinaa yɛ wɔn asasesin.\n7, 8. Sɛn na Yehowa Adansefo boa nkurɔfo ma wɔte asɛmpa no? (Hwɛ mfonini a ɛwɔ adesua yi mfiase no.)\n7 Ɛnnɛ nso wɔn a Yehowa de wɔn reyɛ adwuma wɔ n’ahyehyɛde mu no de nneɛma agu akwan mu a ɛbɛma wɔaka asɛmpa no wɔ wiase nyinaa. Seesei Yehowa Adansefo bɛyɛ ɔpepem nwɔtwe reka asɛm no wɔ wiase baabiara. Wɔn ani abere reka asɛm no wɔ kasa bɛboro 600 mu, na ade rekye a ade resa nyinaa, kasa foforo bɛka ho. Wɔka asɛm no wɔ afie afie ne mmɔnten so. Ɛtɔ da a, wɔhyehyɛ nhoma wɔ pon anaa trɔk so wɔ abɔnten so. Nhoma yi wɔ kasa horow mu na obiara a ɔpɛ betumi akogye bi. Ɛnyɛ den sɛ nkurɔfo behu Yehowa Adansefo, efisɛ wɔn nko ara na wɔfa akwan horow yi so ka asɛmpa no.\n8 Yehowa ahyehyɛde no atete mmarima ne mmea bɛboro 2,900 ma wɔrekyerɛ Bible ne nhoma ahorow ase kɔ kasa pii mu. Kasa yi mu bebree wɔ hɔ a nnipa pii ntee din mpo da. Nhwɛso baako ne Catalan kasa. Yehowa Adansefo a wɔwɔ Spain kyerɛ yɛn nhoma no ase kɔ Catalan kasa mu. Nnipa pii afi ase reka kasa no wɔ Valencia ne Alicante, Balearic Supɔw so ne Andorra. Ɛnnɛ, nnipa mpempem pii ka Catalan kasa. Yehowa Adansefo adaworoma, ɛnnɛ Catalanfo anya nhoma horow wɔ wɔn kasa mu, kasa a wɔde twaa wɔn funuma. Wɔyɛ asafo nhyiam pii wɔ saa kasa no mu.\n9, 10. Adanse bɛn na ɛkyerɛ sɛ Yehowa ahyehyɛde no pɛ sɛ nnipa nyinaa hu nokware no?\n9 Wiase nyinaa, Yehowa Adansefo kyerɛ wɔn nhoma ase kɔ kasa pii mu, na saa ara na wɔbɔ mmɔden sɛ wɔbɛkyerɛkyerɛ nkurɔfo wɔ wɔn kasa mu. Sɛ yɛhwɛ Mexico sɛɛ a, nnipa dodow no ara ka Spanish kasa, nanso nnipa pii wɔ hɔ a bere a wɔyɛ mmofra nyinaa na wɔka wɔn kurom kasa. Kasa yi mu baako ne Maya kasa. Enti asafo no de anuanom a wɔkyerɛ nhoma ase akɔtena baabi a wɔka Maya kasa no. Esiane sɛ wɔde nhoma asekyerɛfo yi akodua nnipa no mu na wɔte kasa no daa nti, wotumi kyerɛ nsɛm ase ma ɛtɔ asom. Yɛnkɔ Nepal nso. Nnipa bɛboro ɔpepem 29 na wɔwɔ saa ɔman no mu, na kasa bɛyɛ 120 na wɔka wɔ hɔ. Kasa yi mu baako ne Nepali. Nnipa bɛboro ɔpepem 10 deɛ, Nepali kasa na wɔde twaa wɔn funuma, na afoforo pii nso te kasa no. Ɛnnɛ wɔkyerɛ yɛn nhoma horow ase kɔ Nepali kasa mu.\n10 Anyɛ hwee koraa no, nhoma a yɛkyerɛ ase kɔ kasa bebree mu no yɛ adanse a ɛkyerɛ sɛ Yehowa ahyehyɛde no ntoto n’asɛde ase koraa; wohu sɛ ɛsɛ sɛ wɔka asɛmpa no wɔ wiase afanan nyinaa. Yehowa Adansefo akyekyɛ nkratawa ne nhomawa ne nsɛmma nhoma ɔpepe pii; wɔntɔn emu biara. Adansefo no ara fi wɔn pɛ mu yi ntoboa de tua adwuma no ho ka nyinaa. Wodi Yesu asɛm yi so: “Munyaa no kwa, momfa mma kwa.”—Mat. 10:8.\nAnuanom rekyerɛ nhoma ase kɔ Low German kasa mu (Hwɛ nkyekyɛm 10)\nAnuanom de nhoma a ɛwɔ Low German kasa mu di dwuma wɔ Paraguay (Hwɛ mfonini a ɛwɔ adesua yi mfiase nso)\n11, 12. Esiane sɛ yɛka asɛmpa no wɔ wiase nyinaa nti, dɛn na nnipa pii ka?\n11 Yehowa Adansefo nim paa sɛ wɔahu nokware no, na eyi aka wɔn koma ma enti ɛnhaw wɔn koraa sɛ wɔde nneɛma bɛbɔ afɔre na wɔatumi aka asɛm no wɔ wiase baabiara. Adansefo pii ama wɔn asetena ayɛ wɛ; ebinom nso asua kasa foforo anaa wɔatu akɔtena baabi sɛnea wobetumi ayɛ asɛmpaka adwuma yi kɛse. Esiane sɛ Yehowa Adansefo ka asɛmpa no wɔ wiase baabiara na wɔkyerɛkyerɛ nkurɔfo Bible nti, nnipa pii ka sɛ wɔn na wodi Yesu Kristo akyi.\n12 Adansefo no kum wɔn ho yɛ eyi nyinaa, efisɛ wogye di paa sɛ wɔahu nokware no. Ɛnde, nneɛma pɔtee bɛn nti na yɛn nuanom gye tom sɛ wɔahu nokware?—Monkenkan Romafo 14:17, 18.\nNEA ƐMA EBINOM GYE DI SƐ WƆAHU NOKWARE NO\n13. Ɔkwan bɛn so na Adansefo no ma wɔn ahyehyɛde no ho tew?\n13 Sɛ wubisa yɛn nuanom nea enti a wogye di sɛ wɔahu nokware no a, obiara wɔ biribi a ɔbɛka. Onuabarima bi a wasom Yehowa mfe bebree kae sɛ: “Yehowa ahyehyɛde no hwɛ sɛ asafo no ho bɛtew a nkekae biara nni ho. Enti panyin oo, abofra oo, obiara a ohia afotu anaa nteɛso no, wɔde ma no.” Dɛn na ɛma Yehowa nkurɔfo abrabɔ ho tew saa? Wɔn mu biara hwɛ sɛ obedi nea Onyankopɔn aka wɔ Bible mu no so na wɔasua Yesu ne n’asuafo no. Adansefo no mu kakraa bi na wɔsen wɔn kɔn ma wotu wɔn fi asafo no mu. Yehowa Adansefo dodow no ara abrabɔ ho tew wɔ Yehowa ani so. Wɔn a kan no na wɔn abrabɔ ne Onyankopɔn apɛde nhyia asakra ma wɔn ho atew.—Monkenkan 1 Korintofo 6:9-11.\n14. Nsakrae bɛn na ebinom a wotuu wɔn fii asafo no mu ayɛ, na dɛn na afi mu aba?\n14 Bible ka no pefee sɛ, sɛ obi sen ne kɔn na wantie Onyankopɔn afotu a, wontu no mfi Kristofo asafo no mu. Anigyesɛm ne sɛ wɔn a wɔatu wɔn no mu pii ani aba wɔn ho so, na wɔanu wɔn ho ma wɔasan agye wɔn. (Monkenkan 2 Korintofo 2:6-8.) Adansefo no de Bible bɔ wɔn bra daa, enti Kristofo asafo no ho tew. Eyi ma wonya awerɛhyem sɛ wɔn ahyehyɛde no na Yehowa gye tom. Asɔre pii ma kwan ma asɔremma no yɛ nea wɔpɛ biara, nanso Adansefo no de Yehowa asɛm bɔ wɔn bra. Eyi nso ama nnipa pii abehu sɛ Yehowa Adansefo som ne nokware no.\n15. Dɛn na ɛma onua bi gye di paa sɛ wahu nokware no?\n15 Dɛn bio na ɛma Adansefo bi gye di sɛ wɔahu nokware no? Onua bi a wadi mfe 54 kyerɛɛ nea enti a ogye di sɛ wahu nokware. Ɔkae sɛ bere a ɔyɛ aberantewa na ofii ase som Yehowa, na nneɛma mmiɛnsa na ama ne gyidi asi pi: (1) Onyankopɔn wɔ hɔ, (2) Bible fi Onyankopɔn hɔ, (3) Yehowa Adansefo na wɔreyɛ Onyankopɔn apɛde wɔ asase so nnɛ. Ɔkae sɛ: “Mfe pii na mede asua Bible, na daa mebɔ mmɔden hwɛ sɛ nneɛma mmiɛnsa yi da so ara yɛ nokware anaa. Na bere biara a mɛyɛ saa no, minya adanse foforo de kyerɛ sɛ ampa ɛyɛ nokware. Eyi san hyɛ me gyidi den, na minya ahotoso paa sɛ nokware no ara na mahu no.”\n16. Dɛn na ɛma onuawa bi gye di sɛ wahu nokware no?\n16 Onuawa bi yɛ adwuma wɔ Yehowa Adansefo adwumayɛbea ti wɔ New York, na ɔno nso kyerɛɛ nea enti a ogye di sɛ wahu nokware no. Ɔkae sɛ Yehowa ahyehyɛde no nko ara na ɛma nkurɔfo hu Yehowa din. Saa din no pue wɔ Bible mu bɛyɛ mpɛn 7,000. Bio nso asɛm a ɛwɔ 2 Beresosɛm 16:9 ahyɛ no nkuran paa. Ɛhɔ ka sɛ, ‘Yehowa de n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.’ Onuawa no kae sɛ: “Nokware no aboa me ma mahu sɛnea mɛma me koma adi mu na Yehowa de n’ahoɔden adi ama me. Ade a ɛsom bo ma me paa ne Yehowa adamfofa. Na ɛyɛ me dɛ sɛ Onyankopɔn nam Yesu so ama mahu ne ho nsɛm pii. Anokwa, eyi na ɛma misi pi wɔ nokware no mu.”\n17. Dɛn na onua bi a kan na onnye nni sɛ Onyankopɔn wɔ hɔ ahu, na adɛn ntia?\n17 Onua bi a kan na onnye nni sɛ Onyankopɔn wɔ hɔ kae sɛ: “Sɛ mehwɛ nneɛma a Onyankopɔn abɔ a, mihu sɛ Onyankopɔn pɛ sɛ adesamma ani gye, enti migye di sɛ ɔremma amanehunu ntena hɔ daa. Bere a bɔne adonnɔn wiase no, Yehowa nkurɔfo deɛ, daa wɔn gyidi yɛ den, na wɔn dɔ ne nsi a wɔde reyɛ wɔn adwuma no ano nnwoe koraa. Yehowa honhom nko ara na ebetumi ayɛ anwonwade a ɛte saa nnɛ.”—Monkenkan 1 Petro 4:1-4.\n18. Adɛn nti na anuanom mmienu bi gye di sɛ wɔahu nokware no? Wɔn asɛm no ka wo sɛn?\n18 Onua foforo nso de mfe pii asom Yehowa. Ɔno nso kyerɛ nea enti a ogye di sɛ wahu nokware no. Ɔkae sɛ: “Nneɛma a masua ama mahu sɛ Adansefo no bɔ mmɔden biara sɛ wobedi ɛsa a tete Kristofo twa too hɔ no akyi. Matutu akwan akɔ aman pii so, na baabiara a mɛkɔ biara mihu sɛ Yehowa Adansefo yɛ baako. Nokware a mahu afi Bible mu no ama manya anigye ne akomatɔyam.” Onua bi a wadi boro mfe 60 kae sɛ Yehowa Adansefo gye Yesu di paa. Ɔkyerɛɛ mu sɛ: “Yɛagye bere asua Yesu asetena ne ne som adwuma ho nsɛm pii na yɛbɔ mmɔden sɛ yebedi ne nhwɛso akyi. Nsakrae biara a ɛsɛ sɛ yɛyɛ no, yɛayɛ sɛnea ɛbɛyɛ a yebetumi afa Kristo Yesu so abɛn Onyankopɔn. Yegye tom sɛ Kristo agyede afɔrebɔ no na ɛbɔ kwan kɔ nkwagye mu, na yenim paa sɛ Onyankopɔn nyanee no fii awufo mu. Nnipa pii hui na ɛho kyerɛwtohɔ wɔ hɔ.”—Monkenkan 1 Korintofo 15:3-8.\nKA NOKWARE NO HO ASƐM KYERƐ AFOFORO\n19, 20. (a) Adwuma bɛn na Paulo kaa ho asɛm wɔ krataa a ɔkyerɛw kɔmaa Roma asafo no mu? (b) Dɛn na ɛsɛ sɛ Yehowa asomfo nyinaa yɛ?\n19 Nokware Kristofo dɔ nnipa. Enti yɛnkata nokware a yɛahu no so; yɛka kyerɛ afoforo. Paulo ka kyerɛɛ asafo a ɛwɔ Roma no sɛ ɛyɛ Kristofo asɛde sɛ wɔka asɛmpa no. Ɔkae sɛ: “Sɛ wopae mu ka saa ‘asɛm a ɛwɔ w’ankasa anom’ no, sɛ Yesu ne Awurade, na wugye di wɔ wo koma mu sɛ Onyankopɔn nyan no fii awufo mu a, wobegye wo nkwa. Na koma na wɔde gye di kɔ trenee mu, na ano na wɔde pae mu ka kɔ nkwagye mu.”—Rom. 10:9, 10.\n20 Yehowa Adansefo gye tom paa sɛ wɔahu nokware no, na ɛyɛ nidi kɛse sɛ wɔbɛka Onyankopɔn Ahenni no ho asɛmpa akyerɛ afoforo. Enti bere a yɛreyɛ asɛnka adwuma no, ɛsɛ sɛ yɛn abrabɔ ne gyinae a yesi da adi ma afoforo hu sɛ yegye tom paa sɛ yɛahu nokware no.\n^ nky. 3 Hwɛ nhoma a wɔato din Jehovah’s Witnesses—Proclaimers of God’s Kingdom, kratafa 191-198, 448-454.


Adesua a Yɛyɛ No Nnawɔtwe No Mu Ho Akwankyerɛ\nKENKAN WƆ Abkhaz Acholi Afrikaans Ahanta Aja Albanian Altai Alur Amharic Arabic Armenian Assamese Ateso Attié Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Toba) Belize Kriol Bengali Bicol Bislama Boulou Bulgarian Bété Cakchiquel (Western) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chokwe Chol Chopi Chuabo Cibemba Cinamwanga Cinyanja Croatian Czech Dangme Danish Digor Douala Dutch Edo Efik English Ewe Fante Fijian Finnish Fon Frafra French Ga Galician Garifuna Georgian German German Sign Language Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Iban Ibanag Icelandic Igbo Iloko Indonesian Isoko Italian Japanese Kabiye Kabuverdianu Kachin Karen (S'gaw) Kazakh Kekchi Kikamba Kikaonde Kikongo Kiluba Kimbundu Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Manyawa Marathi Mauritian Creole Maya Mazatec (Huautla) Mbunda Miskito Mixe (North Central) Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Bolivia) Quiche Quichua (Chimborazo) Quichua (Imbabura) Rarotongan Romanian Romany (Serbia) Ronga Russian Samoan Sango Sena Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tongan Totonac Tshwa Tsonga Tswana Turkish Twi Tzeltal Tzotzil Uighur (Cyrillic) Ukrainian Urdu Urhobo Uruund Uzbek Valencian Venda Vezo Vietnamese Waray-Waray Wayuunaiki Xhosa Yacouba Zande Zapotec (Isthmus) Zapotec (Lachiguiri) Zulu\nKristofo Abrabɔ Ne Yɛn Asɛnka Adesua—Ɛho Akwankyerɛ\nNsɛm a Wɔde Wie\nBere a Ɔmansin Sohwɛfo Abɛsra Asafo No\nBere a Asafo No Rekɔ Ɔmansin Anaa Ɔmantam Nhyiam\nNnawɔtwe a Yɛbɛyɛ Nkaedi No\nAbrabɔ Ne Asɛnka Adesua Sohwɛfo\nAbrabɔ Ne Asɛnka Adesua Guamtenani\nMpanyimfo Ntam Nkitahodifo\nAsa a Ɛto So Mmienu Anaa Mmiɛnsa\n1. Akwankyerɛ a ɛwɔ ha yi ne nea ɛwɔ Abrabɔ Ne Asɛnka Adesua Nhoma no mu no, ɛno so na yɛbɛhwɛ ayɛ Abrabɔ Ne Asɛnka Adesua no. Monhyɛ adawurubɔfo nyinaa nkuran ma wɔmfa wɔn ho nhyɛ asuafo dwumadi no mu na wɔnyɛ bi. Wɔn a wɔnyɛ adawurubɔfo nanso wɔde wɔn ho abɔ asafo no denneennen no, sɛ wogye nea Bible kyerɛkyerɛ no tom, na wɔbɔ wɔn bra sɛ Kristofo a, mubetumi ama wɔn dwumadi.—be kr. 282.\n2. Nnianim Nsɛm: Simma 3 anaa nea ennu saa. Nnawɔtwe biara sɛ yɛto dwom bɔ mpae wie a, Abrabɔ Ne Asɛnka Adesua guamtenani no bɛka nsɛm a ɛbɛma anuanom de anigye ahwɛ dwumadi a ɛrebɛkɔ so no kwan. Asɛmmisa a ɛwɔ Abrabɔ Ne Asɛnka Adesua—Mmuae Krataa mu no, ɔbɛtwe adwene asi so.\n3. Bible Mu Akorade:\nƆkasa: Simma 10. Yɛde asɛmti ne nsɛmpɔw mmienu anaa mmiɛnsa bɛba Abrabɔ Ne Asɛnka Adesua Nhoma no mu. Ɛsɛ sɛ wɔde dwumadi yi ma asafo mu panyin anaa ɔsomfo a ɔfata. Sɛ yɛrebefi Bible nhoma foforo ase wɔ nnawɔtwe Bible akenkan no mu a, yebedi kan ahwɛ ho video. Ɔkasafo no betumi afa video no mu nsɛm bi aka. Nanso, ɔkasa no ho nsɛmpɔw a ɛwɔ adesua nhoma no mu no, ɛsɛ sɛ ɔka ne nyinaa ho asɛm. Afei nso, mfoni ne kyerɛwnsɛm a ɛwɔ adesua nhoma no mu a wɔayɛ sɛ wɔmfa nka nsɛmpɔw no ho no, ɛsɛ sɛ ɔka ho asɛm sɛnea bere bɛma kwan.\nTweetwee Bible Mu: Simma 8. Wei yɛ nsɛmmisa ne mmuae; nnianim ne awiei nsɛm nka ho. Ɛsɛ sɛ wɔde ma asafo mu panyin anaa ɔsomfo a ɔfata. Nea ɔreyɛ dwumadi no betumi akyekyɛ bere no mu ama nsɛmmisa nnan no, nanso nea ɛfa asafo no ho pa ara na ɔbɛma no bere kɛse. Ɛsɛ sɛ obisa atiefo no nsɛm nnan no nyinaa. Afei nso obetumi ahwɛ kyerɛwnsɛm a wɔaka ho asɛm wɔ nsɛmmisa a edi kan ne nea ɛto so mmienu no mu ahwɛ sɛ ehia sɛ wɔkenkan ne nyinaa anaa. Wɔn a wɔbɛma mmuae no wɔ anibu 30 anaa nea ennu saa.\nBible Akenkan: Simma 4 anaa nea ennu saa. Ɛsɛ sɛ onuabarima na ɔyɛ asuafo dwumadi yi. Ɔbɛkenkan nea wɔde ama no no nko ara; ɛnsɛ sɛ ɔka asɛm foforo biara fi ase anaa ɔde wie. Ɛsɛ sɛ adesua no guamtenani no de si n’ani so sɛ ɔbɛboa asuafo no ama wɔn akenkan no mu ada hɔ na akɔ yɔɔ. Bio nso, oguamtenani no bɛhwɛ sɛ wɔbɛkenkan nsɛm no pɛpɛɛpɛ, wɔbɛsakrasakra wɔn nne mu, wobesi nsɛntitiriw so dua, wɔbɛhome wɔ baabi a ɛfata, na wɔde wɔn ankasa nne akenkan.\n4. Ma W’ani Nku Asɛnka Ho: Simma 15 anaa nea ennu saa. Wɔayɛ ɔfã yi sɛ ɛbɛma obiara akwannya a ɔde bɛbobɔ nsɛm a ɔbɛka wɔ asɛnka mu no so, na aboa ma yɛatu mpɔn wɔ asɛnka ne ɔkyerɛkyerɛ adwuma no mu. Ɛsɛ sɛ asuafo a wɔbɛyɛ nsrahwɛ a edi kan ne sankɔhwɛ ahorow no de wɔn nsɛm no gyina nea yebetumi aka wɔ asɛnka mu a ɛwɔ Abrabɔ Ne Asɛnka Adesua Nhoma no kratafa a edi kan no so. Adawurubɔfo no pɛ a, wobetumi ahwɛ Nnwinnade Titiriw a Yɛde Kyerɛkyerɛ no mu aka nhoma anaa video bi ho asɛm. Abrabɔ Ne Asɛnka Adesua Nhoma no bɛkyerɛ bere dodow a ɛsɛ sɛ wɔde yɛ asuafo dwumadi no mu biara. Ɛtɔ da nso a, wɔde akwankyerɛ foforo bɛma wɔ nhoma no mu. Sɛ asuafo no te nka sɛ bere a wɔde ama wɔn no bi bɛka mpo a, ɛnsɛ sɛ wɔde nsɛm foforo keka wɔn dwumadi no ho. Ebetumi aba sɛ osuani a wasiesie ne dwumadi yiye mpo betumi ayɛ ne dwumadi no ama simma baako anaa nea ɛboro saa aka. Sɛ ɛho behia a, wobetumi ama mpanyimfo no asuafo dwumadi no bi.\nNea Yebetumi Aka Wɔ Asɛnka Mu Ho Video: Nnawɔtwe biara wɔ bosome no mu no, yɛbɛhwɛ nea yebetumi aka wɔ asɛnka mu ho video baako, na yɛasusuw ho. Yɛbɛhwɛ nsrahwɛ a edi kan, sankɔhwɛ a edi kan, ne sankɔhwɛ a ɛto so mmienu ho video ahorow. Abrabɔ Ne Asɛnka Adesua guamtenani no na ɔbɛyɛ dwumadi yi.\nNsrahwɛ a Edi Kan: Onua anaa onuawa betumi ayɛ dwumadi yi. Sɛ ɔbarima na ɔbɛyɛ a, ɛnsɛ sɛ ne boafo no yɛ ɔbea, gye sɛ ɔyɛ ne busuani. Ɔbea nso na ɔbɛyɛ a, ɛnsɛ sɛ ne boafo no yɛ ɔbarima, gye sɛ ɔyɛ ne busuani. Osuani no ne ne boafo betumi atena ase anaa wɔagyina hɔ. Ɛsɛ sɛ osuani no kyia sɛnea moyɛ wɔ mo hɔnom no. Ɛsɛ sɛ ɔde ne nsɛm no gyina nea yebetumi aka wɔ asɛnka mu no so.\nSankɔhwɛ a Edi Kan: Onua anaa onuawa betumi ayɛ dwumadi yi. Sɛ ɔbarima na ɔbɛyɛ a, ɛnsɛ sɛ ne boafo no yɛ ɔbea; ɔbea nso na ɔbɛyɛ a, ɛnsɛ sɛ ne boafo no yɛ ɔbarima. (km 5/97 kr. 2) Osuani no ne ne boafo no betumi atena ase anaa wɔagyina hɔ. Ɛsɛ sɛ osuani no yɛ dwumadi no te sɛ nea ɔresan akɔsra obi a wadi kan akyerɛ asɛm no ho anigye wɔ nsrahwɛ a edi kan no mu. Ɛsɛ sɛ ɔde ne nsɛm no gyina nea yebetumi aka wɔ asɛnka mu a ɛwɔ Abrabɔ Ne Asɛnka Adesua Nhoma no so.\nSankɔhwɛ a Ɛto So Mmienu: Onua anaa onuawa betumi ayɛ dwumadi yi. Sɛ ɔbarima na ɔbɛyɛ a, ɛnsɛ sɛ ne boafo no yɛ ɔbea; ɔbea nso na ɔbɛyɛ a, ɛnsɛ sɛ ne boafo no yɛ ɔbarima. (km 5/97 kr. 2) Osuani no ne ne boafo betumi atena ase anaa wɔagyina hɔ. Ɛsɛ sɛ osuani no yɛ dwumadi no te sɛ nea ɔresan akɔsra obi a ɔsan kyerɛɛ asɛm no ho anigye wɔ sankɔhwɛ a edi kan no mu. Ɛsɛ sɛ ɔde ne nsɛm no gyina nea yebetumi aka wɔ asɛnka mu a ɛwɔ Abrabɔ Ne Asɛnka Adesua Nhoma no so.\nBible Adesua: Onua anaa onuawa betumi ayɛ dwumadi yi. Sɛ ɔbarima na ɔbɛyɛ a, ɛnsɛ sɛ ne boafo no yɛ ɔbea; ɔbea nso na ɔbɛyɛ a, ɛnsɛ sɛ ne boafo no yɛ ɔbarima. ( km 5/97 kr. 2) Osuani no ne ne boafo betumi atena ase anaa wɔagyina hɔ. Ɛsɛ sɛ wɔyɛ dwumadi no te sɛ Bible adesua a ɛrekɔ so dedaw. Ɛho nhia sɛ wɔde nnianim nsɛm befi ase anaa wɔde nsɛm bi bewie, gye sɛ ɛho akwankyerɛ no kyerɛ saa. Ɛho nhia sɛ wɔbɛkenkan nkyekyɛm a wɔde reyɛ adesua no nyinaa den, nanso wɔpɛ a, wobetumi ayɛ saa. Nea ɛsɛ sɛ ɔma ɛho hia no ne sɛnea ɔbɛkyerɛkyerɛ ama atu mpɔn.\nƆkasa: Onuabarima na ɔbɛyɛ dwumadi yi, na ɛsɛ sɛ ɔma no sɛ ɔkasa kyerɛ asafo no.\n5. Kristofo Abrabɔ: Sɛ yɛto dwom wie a, yɛde simma 15 a edi hɔ no bɛyɛ dwumadi baako anaa mmienu wɔ saa fã yi mu. Wɔayɛ ɔfã yi sɛnea ɛbɛboa atiefo ma wɔde nea wɔresua wɔ Onyankopɔn Asɛm mu no abɔ wɔn bra. Sɛ wɔamfa ho akwankyerɛ foforo biara amma a, ɛsɛ sɛ wɔde ɔfã yi ma asafo mu panyin anaa ɔsomfo a ɔfata. Nanso sɛ dwumadi no yɛ asafo mu ahiade a, ɛnde ɛsɛ sɛ asafo mu panyin yɛ.\nAsafo Bible Adesua: Simma 30. Ɛsɛ sɛ wɔde ma ɔpanyin a ɔfata. (Asafo a mpanyimfo nnɔɔso wom no, wobetumi ama asafo mu asomfo a wɔfata ahwɛ so.) Mpanyimfo kuw no na wɔbɛpaw anuanom a wɔfata sɛ wɔhwɛ Asafo Bible Adesua no so. Ɛsɛ sɛ mpanyimfo no paw wɔn a wobetumi ahwɛ adesua no so yiye na wɔadi wɔn bere so. Afei ɛsɛ sɛ wɔn a wɔbɛhwɛ so si kyerɛwsɛm atitiriw a ɛwɔ adesua no mu so dua na wɔboa atiefo ma wohu sɛnea wɔde adesua no mu nsɛm bɛyɛ adwuma. Akwankyerɛ a asafo de ama a ɛkyerɛ sɛnea wɔhwɛ Ɔwɛn-Aban Adesua so no, sɛ wɔn a wɔbɛyɛ saa dwumadi yi kenkan a, wobetumi anya nyansahyɛ a ɛbɛboa wɔn ama wɔahwɛ adesua no so yiye. Sɛ ɛbɛyɛ yiye a, nnawɔtwe biara ɔpanyin foforo nhwɛ adesua no so, na akenkanfo no nso, monsesa mu. Sɛ Abrabɔ Ne Asɛnka Adesua guamtenani no ka sɛ ehia sɛ wotwitwa adesua yi so a, ɛnde ɛsɛ sɛ nea ɔrehwɛ ɔfã yi so no hwɛ ɔkwan a ɔbɛfa so atwitwa so. Ɔpɛ a, ɔremma wɔnkenkan nkyekyɛm ahorow no bi.\n6. Nsɛm a Wɔde Wie: Simma 3 anaa nea ennu saa. Abrabɔ Ne Asɛnka Adesua guamtenani no betĩ adesua no mu nsɛntitiriw a ebetumi aboa asafo no. Afei obetĩ asɛmmisa ne mmuae a ɛwɔ Abrabɔ Ne Asɛnka Adesua—Mmuae Krataa no mu. Owie a, ɛsɛ sɛ ɔka nea yebesua nnawɔtwe a edi hɔ no ho asɛm kakra. Obetumi abisa asɛm bi a yebesusuw ho nnawɔtwe a edi hɔ no. Sɛ bere wom a, oguamtenani no betumi abobɔ asuafo a wɔwɔ dwumadi nnawɔtwe a edi hɔ no din. Sɛ wɔamfa akwankyerɛ foforo biara amma a, saa bere yi na ɛsɛ sɛ oguamtenani no kenkan krataa anaa nkaebɔ biara a ɛho hia kyerɛ asafo no. Nneɛma bi a wɔyɛ no daa te sɛ asɛnka ho nhyehyɛe ne Ahenni Asa so asiesie de, ɛnsɛ sɛ wɔde ho nkaebɔ ma, mmom ɛsɛ sɛ wɔde bɔ amanneɛbɔ pon no so. Sɛ nkaebɔ anaa krataa bi a ɛsɛ sɛ wɔkenkan mu nsɛm dɔɔso a, ɛnde ɛsɛ sɛ oguamtenani no ka kyerɛ anuanom a wɔbɛyɛ Kristofo Abrabɔ dwumadi no ma wɔtetew wɔn bere so. (Hwɛ nkyekyɛm 5 ne 9.) Yɛde dwom ne mpaebɔ bewie adesua no.\n7. Ma W’ani Nku Akenkan Ne Ɔkyerɛkyerɛ Ho: Efi January 7, 2019 rekɔ no, ɛsɛ sɛ Abrabɔ Ne Asɛnka Adesua guamtenani no gyina Ɔkyerɛkyerɛ nhomawa no so de afotu ne nkamfo ma asuafo no. Wɔde nea ɛsɛ sɛ osuani biara di ho dwuma wɔ ne dwumadi mu no bɛhyɛ nkahyemde “()” mu wɔ Abrabɔ Ne Asɛnka Adesua Nhoma no mu. Ɛsɛ sɛ osuani biara hwɛ ne dwumadi no ho asuade na ɔyɛ no pɛpɛɛpɛ. Nnawɔtwe a edi kan wɔ bosome biara mu no, Abrabɔ Ne Asɛnka Adesua guamtenani no ne atiefo no besusuw asuade baako ho wɔ Ɔkyerɛkyerɛ nhomawa no mu. Ɔfã a yɛato din “Kyerɛw Nea Woatumi Ayɛ” a ɛwɔ nhomawa no mu no, wɔyɛ maa osuani no sɛ ɛmmoa no na onhu ne nkɔso, wɔanyɛ amma oguamtenani no.\n8. Afotu: Sɛ osuani biara wie ne dwumadi a, Abrabɔ Ne Asɛnka Adesua guamtenani no bɛhwɛ Ɔkyerɛkyerɛ nhomawa no mu de nkamfo ne afotu ama no. Ɔde bɛyɛ simma baako na ɛbɛyɛ saa. Sɛ oguamtenani no reto nsa afrɛ osuani bi a, ɔrenka nea wɔrehwehwɛ afi ne hɔ. Nanso owie a, oguamtenani no bɛkamfo no na ebia wakyerɛ nea wɔrehwehwɛ afi ne hɔ. Afei obetumi akyerɛ nea enti a osuani no bɔɔ mmɔden wɔ nea wɔrehwehwɛ afi ne hɔ no mu, anaa nea enti a ɛsɛ sɛ otu mpɔn wɔ saa ɔfã no mu. Sɛ oguamtenani no huu biribi wɔ ɔyɛkyerɛ no mu a ebetumi aboa osuani no anaa atiefo no a, obetumi aka ho asɛm. Oguamtenani no betumi ahwɛ Ɔkyerɛkyerɛ nhomawa no anaa Ɔsom Sukuu nhoma no mu de afotu foforo ama osuani no wɔ kokoam bere a moapɔn adesua no anaa bere foforo. Afotu no betumi afa asuade a na ɔredi ho dwuma no anaa asuade foforo ho.—Hwɛ nkyekyɛm 13 ne 16, na wubenya adwuma a Abrabɔ Ne Asɛnka sohwɛfo ne ɔfotufo boafo yɛ no ho nsɛm pii.\n9. Bere: Ɛnsɛ sɛ oguamtenani no anaa obiara ma bere a wɔde ama no no pa ho. Sɛ osuani bi bere sõ a, ɛsɛ sɛ oguamtenani no fa nyansakwan so ma otwa so. Sɛ wɔn a wɔreyɛ dwumadi afoforo no bi bere pa ho a, ɛsɛ sɛ ɔfotufo boafo no ne wɔn ka ho asɛm wɔ kokoam. Nhyiam no nyinaa yɛ dɔnhwerew 1 ne simma 45. Nnwom ne mpaebɔ nyinaa ka ho.\n10. Bere a Ɔmansin Sohwɛfo Abɛsra Asafo No: Sɛ ɔmansin sohwɛfo bɛsra asafo no a, mobɛyɛ dwumadi a ɛwɔ Abrabɔ Ne Asɛnka Adesua Nhoma no mu nyinaa, gye Asafo Bible Adesua no nko ara. Wɔde ɔmansin sohwɛfo kasa no besi Asafo Bible Adesua no ananmu; ɛbɛyɛ simma 30. Ansa na ɔmansin sohwɛfo no bɛma ne kasa no, Abrabɔ Ne Asɛnka Adesua guamtenani no betĩ adesua no mu na waka nea yebesua nnawɔtwe a edi hɔ no ho asɛm kakra. Sɛ nkaebɔ anaa krataa bi wɔ hɔ a, obetumi akenkan, owie a ɔbɛto nsa afrɛ ɔmansin sohwɛfo no. Sɛ ɔmansin sohwɛfo no ma ne kasa no wie a, ɔbɛma asafo no ato dwom de awie dwumadi no nyinaa; ɔno ara na ɔbɛpaw dwom no. Sɛ ɔmansin sohwɛfo no bɛsra asafo no a, ɛnsɛ sɛ wɔyɛ dwumadi biara wɔ asa foforo no so. Nanso sɛ kuw bi a ɛka kasa foforo ka asafo no ho a, wɔn de, wobetumi ahyia ayɛ wɔn adesua no bere mpo a ɔmansin sohwɛfo aba. Sɛ kuw no wie wɔn adesua no a, ɛsɛ sɛ wɔsan kɔka asafo no ho kotie ɔmansin sohwɛfo kasa no bi.\n11. Bere a Asafo No Rekɔ Ɔmansin Anaa Ɔmantam Nhyiam: Nnawɔtwe a asafo no bɛkɔ ɔmansin anaa ɔmantam nhyiam no de, wɔrenkɔ adesua. Ɛsɛ sɛ mmusua ne ankorankoro sua saa nnawɔtwe no dwumadi wɔ fie.\n12. Nnawɔtwe a Yɛbɛyɛ Nkaedi No: Sɛ Nkaedi da no si Dwoda kosi Fida a, ɛnde wɔrenyɛ Abrabɔ Ne Asɛnka Adesua saa nnawɔtwe no. Nanso, ɛsɛ sɛ wɔyɛ asɛnka nhyiam da a yɛbɛyɛ Nkaedi no.\n13. Abrabɔ Ne Asɛnka Adesua Sohwɛfo: Mpanyimfo kuw no na wɔbɛpaw ɔpanyin a ɔbɛyɛ Abrabɔ Ne Asɛnka Adesua sohwɛfo no. Ɔbɛhwɛ sɛ adesua no bɛkɔ so pɛpɛɛpɛ sɛnea ɛho akwankyerɛ te. Ɛsɛ sɛ ɔne ɔfotufo boafo no di nkitaho. Sɛ Abrabɔ Ne Asɛnka Adesua Nhoma foforo nya ba pɛ a, Abrabɔ Ne Asɛnka Adesua sohwɛfo no bɛhyehyɛ saa bosome no asuafo dwumadi no. (Hwɛ nkyekyɛm 4.) Ɛsɛ sɛ adesua sohwɛfo no ma osuani biara nsa ka ne dwumadi anyɛ yiye koraa nnawɔtwe mmiɛnsa ansa na dwumadi no adu so. Ɔde osuani biara dwumadi bɛhyɛ Kristofo Abrabɔ Ne Yɛn Asɛnka Adesua—Dwumadi Krataa (S-89) no so.\n14. Abrabɔ Ne Asɛnka Adesua Guamtenani: Nnawɔtwe biara, asafo mu panyin baako bɛyɛ oguamtenani wɔ Abrabɔ Ne Asɛnka Adesua no ase. (Baabi a asafo mu mpanyimfo nnɔɔso no, ɛtɔ da a wobetumi ama asafo mu somfo a ɔfata ayɛ oguamtenani.) Oguamtenani no na ɔde nnianim nsɛm bebue adesua no ano na ɔde adesua no aba awiei. Nea yebetumi aka wɔ asɛnka mu ho video biara a yɛbɛhwɛ no, oguamtenani no na ɔbɛhwɛ ama yɛasusuw ho. Bio nso, video a yɛde befi adesua asɛm a ɛwɔ Ɔkyerɛkyerɛ nhomawa no mu ase no, oguamtenani no ara na ɔbɛhwɛ ama yɛasusuw ho. Afei ɔno na ɔbɛto nsa afrɛ wɔn a wɔwɔ dwumadi no nyinaa. Sɛ asafo mu mpanyimfo no nnɔɔso nso a, obetumi ayɛ dwumadi ahorow no bi. Sɛ wowie dwumadi biara a, ɛsɛ sɛ nsɛm a oguamtenani no bɛka no yɛ ntiantiaa. Mpanyimfo kuw no na wɔbɛpaw mpanyimfo a wɔfata saa hokwan yi. Wɔbɛyɛ nhyehyɛe ama mpanyimfo a wɔapaw wɔn no mu biara ayɛ oguamtenani bere ne bere mu. Sɛnea nneɛma te wɔ asafo no mu na wobegyina so ahwɛ sɛ ebia wɔbɛma Abrabɔ Ne Asɛnka Adesua sohwɛfo no ayɛ oguamtenani mpɛn pii asen mpanyimfo a aka a wɔfata no. Sɛ ɔpanyin bi fata sɛ ɔhwɛ Asafo Bible Adesua so a, ɛnde ebia obetumi ayɛ oguamtenani nso. Yɛsrɛ mo monhyɛ no nsow sɛ, ɔpanyin a ɔbɛyɛ oguamtenani no, ɛsɛ sɛ oyi ne yam de nkamfo ne afotu a ɛfata ma asuafo no. Ɔno nso na ɔbɛhwɛ sɛ wobewie adesua no bere ano. (Hwɛ nkyekyɛm 6 ne 9.) Sɛ ɔkwan da asɛnka agua no so na oguamtenani no pɛ a, obetumi ama wɔde akasam (microphone) foforo asi hɔ ama wagyina ho. Ɛhɔ na obegyina afrɛfrɛ wɔn a wɔwɔ dwumadi no bere a ɔkasafo no nso gyina akasam a ɔde bɛyɛ ne dwumadi no anim. Sɛ ɔpɛ nso a, obetumi atena pon ho bere a osuani a odi kan rekenkan Bible no ne bere a wɔreyɛ Ma W’ani Nku Asɛnka Ho dwumadi ahorow no. Wei betumi aboa na moansɛe bere.\n15. Mpanyimfo Ntam Nkitahodifo: Mpanyimfo ntam nkitahodifo no na ɔbɛhyehyɛ dwumadi no nyinaa, gye asuafo dwumadi no. Sɛ mpanyimfo kuw no nya kyerɛ wɔn a wɔbɛyɛ oguamtenani adwuma no wie a, ɛyɛ mpanyimfo ntam nkitahodifo no na ɔbɛhyehyɛ ama obiara ahu nnawɔtwe a ɔbɛyɛ ne dwumadi no. Ɛsɛ sɛ mpanyimfo ntam nkitahodifo no ne Abrabɔ Ne Asɛnka Adesua sohwɛfo no di nsawɔso na ɔde nnawɔtwe biara dwumadi no ho nhyehyɛe bɔ amanneɛbɔ pon no so.\n16. Ɔfotufo Boafo: Ɛyɛ papa sɛ wɔde saa hokwan yi ma asafo mu panyin a otumi kyerɛkyerɛ yiye. Ɔfotufo boafo no adwuma ne sɛ ɔde afotu bɛma asafo mu mpanyimfo ne asomfo wɔ kokoam. Enti sɛ anuanom a wɔwɔ dwumadi a edidi so yi bi hia afotu a, ɔfotufo boafo no bɛhwɛ adi ho dwuma: Wɔn a wɔbɛyɛ dwumadi wɔ Abrabɔ Ne Asɛnka Adesua mu, wɔn a wɔbɛma baguam ɔkasa, wɔn a wɔbɛhwɛ Ɔwɛn-Aban Adesua anaa Asafo Bible Adesua so ne akenkanfo no. (Hwɛ nkyekyɛm 9.) Sɛ mpanyimfo a wotumi kyerɛkyerɛ yiye no dɔɔso wɔ asafo no mu a, ɛnde afe biara mubetumi asesa mu ama ɔpanyin foforo ayɛ ɔfotufo boafo. Ɛho nhia sɛ dwumadi biara a asafo mu mpanyimfo anaa asomfo bɛyɛ no, ɔfotufo boafo no ka ho asɛm.\n17. Asa a Ɛto So Mmienu Anaa Mmiɛnsa: Sɛ asuafo no dɔɔso na mowɔ asa foforo a, mubetumi ayɛ asuafo dwumadi no bi wɔ hɔ. Asa foforo biara a wɔbɛyɛ dwumadi no bi wɔ so no, wɔbɛpaw ɔpanyin a ɔfata na ɔde afotu ama asuafo no. Sɛ tebea bi nti ɔsomfo a ɔfata wɔ hɔ a, wobetumi ama wahwɛ so. Mpanyimfo kuw no na wɔbɛpaw wɔn a wɔbɛhwɛ dwumadi a wɔbɛyɛ no asa foforo no so. Mpanyimfo kuw no ara nso na wɔbɛkyerɛ sɛ wɔbɛsesa mu nnawɔtwe biara, anaa ɔbaakofo no ara na ɔbɛyɛ. Ɛsɛ sɛ nea ɔbɛhwɛ so wɔ asa foforo no so no de akwankyerɛ a ɛwɔ nkyekyɛm 8 no yɛ adwuma. Sɛ moyɛ dwumadi no bi wɔ asa foforo no so a, ɛnde bere a moawie Bible Mu Akorade afã a ɛne Tweetwee Bible Mu no, asuafo no bɛkɔ asa foforo no so. Afei sɛ moyɛ Ma W’ani Nku Asɛnka Ho no wie a, asuafo no bɛsan aba asa a edi kan no so. Sɛ wɔreyi nea yebetumi aka wɔ asɛnka mu ho video no a, anuanom a wɔwɔ asa foforo no so no betumi atena hɔ ara ahwɛ anaa wɔatie dwumadi no bi. Sɛ ɛrenyɛ yiye a, ɛnde onua a ɔrehwɛ dwumadi no so wɔ asa foforo no so no mfa fon, tablɛt, anaa laptop (mobile device) nyi video no na wonsusuw ho.\n18. Video Ahorow: Wobeyi video ahorow wɔ adesua yi ase. Wɔde video a wobeyi no nnawɔtwe biara no bɛto JW Library so, na obiara betumi atwe bi. Sɛ yɛhwɛ nea yebetumi aka wɔ asɛnka mu ho video wɔ Abrabɔ Ne Asɛnka Adesua ase wie a, ɛtɔ da a mubetumi ayi wɔ asɛnka nhyiam ase.\nText Baabi a wubetumi atwe nneɛma akenkan Kristofo Abrabɔ ne Yɛn Asɛnka Adesua—Ɛho Akwankyerɛ\nKristofo Abrabɔ ne Yɛn Asɛnka Adesua—Ɛho Akwankyerɛ